Η Σοφία Δημοπούλου με καταγωγή από τα Λουσικά, έβγαλε το νέο της βιβλίο – patrasisyou.gr\nΗ Σοφία Δημοπούλου με καταγωγή από τα Λουσικά, έβγαλε το νέο της βιβλίο\n«Καλύτερα να σ’ έλεγαν Λισσάβω», τιτλοφορείται, το νέο μυθιστόρημα της Αχαιής στην καταγωγή, συγγραφέως Σοφίας Δημοπούλου που κυκλοφορεί από τις εκδόσεις Ψυχογιός.\nΡουμλούκι Ημαθίας, 1911. Τότε ξεκινά η ιστορία του Νάσιου και της Λισσάβως. Τα δυο παιδιά θα ζήσουν μαζί το πέρασμα από την Τουρκοκρατία στην ελεύθερη Ελλάδα. Η ζωή θα τους χωρίσει, όμως η αγάπη τους, άφθαρτη στον χρόνο, δεν έχει πει την τελευταία της λέξη…\nΗ Σοφία Δημοπούλου επιστρέφει με το έκτο της βιβλίο, το «Καλύτερα να σ’ έλεγαν Λισσάβω», το οποίο κυκλοφορεί ήδη σε όλα τα βιβλιοπωλεία και της Πάτρας. Πρόκειται για ένα δυνατό μυθιστόρημα για τον έρωτα, τη φιλία, τη δύναμη μιας ιδέας, την περιπέτεια, όχι μόνο δύο εραστών, αλλά και μιας χώρας, της Ελλάδας, μέσα στο πέρασμα του χρόνου.\nΌπως σημειώνει η συγγραφέας: «Αυτό το βιβλίο ξεπήδησε από την δική μου αγάπη για τη Δυτική Μακεδονία, έναν τόπο με τον οποίον με συνδέουν άσβεστοι συναισθηματικοί δεσμοί και όπου πάντα νοερά θα επιστρέφω. H ιδέα ξεκίνησε πολλά χρόνια πριν, τότε που μαθαίνοντας παραδοσιακούς χορούς σ’ έναν λαογραφικό Σύλλογο, ήρθα σε επαφή με το τραγούδι “Της Λισσάβως” και μέσα από αυτό γεννήθηκε η κεντρική ηρωίδα, που μου υπαγόρευσε τον τόπο και το χρόνο. Κι όταν συνάντησε το Νάσιο, η ιστορία της είχε ήδη αρχίσει.»\nΤο νέο βιβλίο της Σοφίας Δημοπούλου πρωτοκυκλοφόρησε τον Οκτώβριο 2021 και έχει 408 σελίδες.\nΛίγα λόγια… για το βιβλίο\nΟ Νάσιος και η Λισσάβω μεγαλώνουν στο Νησί, ένα χωριό του Ρουμλουκιού, του Ρωμιότοπου της Ημαθίας, κοντά στη λίμνη των Γιαννιτσών. Η ιστορία τους ξεκινά το 1911, όταν ακόμα ο τόπος τους είναι υπόδουλος στους Τούρκους.\nΤα δυο παιδιά θα ζήσουν μαζί τη μετάβαση από την Τουρκοκρατία στην ελεύθερη Ελλάδα, αλλά οι κρατούσες κοινωνικές αντιλήψεις και ένας κυκεώνας γεγονότων σύντομα θα τους χωρίσουν. Όμως ο έρωτας φαίνεται πως έχει το πάνω χέρι: Ούτε η ξενιτιά, ούτε οι πόλεμοι, ούτε οι προσωπικοί λαβύρινθοι, ούτε ακόμα κι αυτή η φυλακή δεν καταφέρνουν να σταματήσουν την επιθυμία και το όνειρο. Κι όταν τα χρόνια περνούν κι η Λισσάβω γίνεται Λίζα, ο Νάσιος αντιλαμβάνεται πως όλα έχουν αλλάξει· τόποι, ιδέες, πολιτική, ήθη, χαρακτήρες. Και με όλα τα μυστικά που τον βαραίνουν, το όνειρό του είναι να ενωθεί μαζί της, έστω και αργά.\nΠώς θα καταφέρει να σταθεί, όμως, εμπρός της αγνός έπειτα από όσα τον έχουν στιγματίσει;\nΠότε θα καταφέρει να αφομοιώσει μέσα του το μυστικό που μόνο εκείνος κατέχει;\nΗ συγγραφέας Σοφία Δημοπούλου γεννήθηκε και μεγάλωσε στην Αθήνα, η καταγωγή της όμως είναι από τα Λουσικά, ένα χωριό λίγα χιλιόμετρα έξω από την Πάτρα. Σπούδασε στη Σχολή Πολιτικών Μηχανικών του Εθνικού Μετσόβιου Πολυτεχνείου και έκανε μεταπτυχιακές σπουδές στον περιβαλλοντικό σχεδιασμό πόλεων και κτιρίων. Εργάστηκε ως μηχανικός στον δημόσιο και τον ιδιωτικό τομέα και ασκεί το επάγγελμά της ως σήμερα.\nΠαράλληλα ασχολείται με τη συγγραφή και την ποίηση και παραδίδει μαθήματα δημιουργικής γραφής, έχοντας ολοκληρώσει το πρόγραμμα «Δημιουργική ανάγνωση και γραφή της πεζογραφίας» του Εθνικού και Καποδιστριακού Πανεπιστημίου Αθηνών.\nΈχει γράψει άλλα πέντε μυθιστορήματα: Lapis lazuli, η πέτρα που λείπει (2012), Άλμα θα πει ψυχή (2013), Σε σωστή ώρα νυχτώνει (2014), Η ζωή απέναντι (2016), Πώς Υφαίνεται ο Χρόνος (2019), ενώ διηγήματά της έχουν κατά καιρούς συμπεριληφθεί σε λογοτεχνικά περιοδικά, ηλεκτρονικά μέσα (themachine.gr, fractalart.gr, diastixo.gr) και σε εφημερίδες.\nΠερισσότερες πληροφορίες για την ίδια θα βρείτε στην προσωπική της ιστοσελίδα: www.sophiadimopoulou.gr\nΑΠΙΣΤΕΥΤΗ ΑΠΑΝΤΗΣΗ ΤΟΥ ΙΔΙΟΚΤΗΤΗ ΤΟΥ ΓΗΡΟΚΟΜΕΙΟΥ ΤΗΣ ΠΑΤΡΑΣ: 8 θάνατοι και εκείνος υποστηρίζει ότι… δεν συμφωνούσαν συγγενείς\nΕργατικό Κέντρο Πάτρας: Εκκληση για συγκέντρωση βοήθειας τις γιορτινές μέρες


Εκτέλεσις Θείας Κρίσεως κατά της Ψευδούς Θρησκείας — ΔΙΑΔΙΚΤΥΑΚΗ ΒΙΒΛΙΟΘΗΚΗ της Σκοπιάς\nw64 15/3 σ. 176-190\nΤΟ ΜΕΣΟΝ ΓΙΑ ΚΡΙΣΙ ΟΛΩΝ ΤΩΝ ΘΡΗΣΚΕΙΩΝ\nΘΕΙΑ ΕΝΑΝΤΙΩΣΙΣ ΣΤΗΝ ΨΕΥΔΗ ΘΡΗΣΚΕΙΑ\nΤΟ ΜΥΣΤΗΡΙΟ ΤΟΥ ΚΟΚΚΙΝΟΥ ΘΗΡΙΟΥ\nΗ ΙΠΠΕΥΤΡΙΑ ΤΟΥ\nΕΚΤΕΛΕΣΙΣ ΤΗΣ ΚΡΙΣΕΩΣ\nΕίναι Καθήκον της Θρησκείας να Εισέρχεται στον Πολιτικό Τομέα;\nΗ Εκτέλεση της Βαβυλώνας της Μεγάλης\nΤο Κόκκινον Θηρίον\nΔιαμάχη με Δύο Άγρια Θηρία\n«Ελθέ, θέλω σοι δείξει την κρίσιν της πόρνης της μεγάλης, της καθημένης επί των υδάτων των πολλών.»—Αποκάλ. 17:1.\n1. Ποιο δικαίωμα έχει κάθε άτομο, και ποιο είναι το καθήκον των άλλων σχετικά με τούτο;\nΚΑΘΕΝΑΣ έχει το δικαίωμα να ασκή τη θρησκεία της εκλογής του. Αυτό αληθεύει σήμερα, εκτός αν η θρησκεία ενός ατόμου αποδεικνύεται ότι είναι χονδροειδώς ανήθικη, ακόλαστη, που προσβάλλει τη δημοσία κοσμιότητα. Ο καθένας πρέπει να σέβεται το δικαίωμα κάθε άλλου να εκλέγη και να ζη τη θρησκεία του. Πρέπει να τηρούμε θρησκευτική ανοχή.\n2. (α) Τι δεν σημαίνει θρησκευτική ανοχή; (β) Πώς θεωρεί ένας Ινδουιστής συγγραφεύς τα ονόματα των πολλών θεών, εγείροντας ποια ερωτήματα στη διάνοια μας;\n2 Εν τούτοις, το να παραχωρούμε στον καθένα το θρησκευτικό του δικαίωμα, το να αρνούμεθα να παρέμβωμε στην άσκησι της θρησκείας του καθενός, δεν σημαίνει ότι επιδοκιμάζαμε τη θρησκεία του ή ότι επιδοκιμάζομε και όλες τις άλλες θρησκείες εκτός από τη δική μας. Το ότι ασκούμε θρησκευτική ανοχή δεν σημαίνει ότι πιστεύομε ότι όλες οι θρησκείες είναι ορθές και ωφέλιμες και ότι όλες οδηγούν σ’ ένα αιώνιο ευτυχισμένο μέλλον με ατελεύτητη απόλαυσι του Θεού που ένα άτομο λατρεύει. Ούτε σημαίνει ότι αναγνωρίζομε ότι, έπειτα από όλα όσα λέγονται ή πράττονται, όλοι ωστόσο λατρεύομε ένα και τον αυτόν Θεό μόνο κάτω από διάφορα ονόματα ή με διαφόρους τρόπους προσεγγίσεως του ή μέσω διαφόρων θρησκευτικών τελετουργιών. Όπως έγραψε προσφάτως ένας Ινδουιστής συγγραφεύς: «Τα ονόματα θεών δεν κάνουν θρησκεία όπως και τα ονόματα ανδρών και γυναικών δεν αποτελούν την προσωπικότητά των. . . . Είτε είναι Θεός, Ιεχωβά, Μπχαγκβάν, Ισβάρ, Αλλάχ, Χάρι, Σίβα ή Ραμά, είναι το ίδιο Όν που με αόριστο τρόπο ανακαλεί στη μνήμη κάθε λατρευτής όταν προφέρη το όνομα που ανετράφη να συνδέη με το μυστήριο του σύμπαντος και την ιδέα της λατρείας.» * Αλλά είναι αυτό αληθινό; Έχουν όλα τα ονόματα των διαφόρων θεών την ίδια ιστορία; Όλα υπαινίσσονται στους λατρευτάς μία και την αυτή προσωπικότητα;\n3. (α) Γιατί δεν είναι εσφαλμένο το να εκθέση κανείς μια ψευδή θρησκεία; (β) Ποια πρέπει να είναι η βάσις μιας τέτοιας εκθέσεως;\n3 Μπορεί να υπάρξη ψευδής θρησκεία; Δεν είναι εκδήλωσις θρησκευτικού διωγμού το να πη και να δείξη οποιοσδήποτε ότι μια άλλη θρησκεία είναι ψευδής. Δεν είναι θρησκευτικός διωγμός το να εκθέση ένα πληροφορημένο άτομο δημοσία ωρισμένη θρησκεία ως ψευδή, επιτρέποντας έτσι να δουν άλλα άτομα τη διαφορά μεταξύ ψευδούς θρησκείας και αληθινής θρησκείας. Αλλά για να κάμη την έκθεσι και να δείξη τις εσφαλμένες θρησκείες ως ψευδείς, ο αληθινός λάτρης θα χρειασθή να χρησιμοποιήση ένα αυθεντικό μέσον κρίσεως, έναν κανόνα μετρήσεως που δεν μπορεί ν’ αποδειχθή ελαττωματικός. Το να κάμη κανείς μια δημοσία έκθεσι της ψευδούς θρησκείας είναι ασφαλώς μεγαλυτέρας αξίας παρά το να εκθέση μια ειδησεογραφία ως αναληθή· είναι μια δημοσία υπηρεσία αντί να είναι θρησκευτικός διωγμός και έχει σχέσι με την αιώνια ζωή και ευτυχία του κοινού. Αφήνει, ωστόσο, το κοινό ελεύθερο να εκλέξη.\n4. Τι πρέπει να είναι ικανός να κάμη ένας που έχει την αληθινή θρησκεία;\n4 Γιατί πρέπει κανείς να ασκή μια θρησκεία μόνο αν έχη πεισθή ότι αυτή είναι αληθινή και ορθή; Δεν είναι εγωιστικό για έναν λάτρη το να λέγη και να πιστεύη ότι η δική του θρησκεία είναι η μόνη αληθινή. Εν τούτοις, οφείλει να είναι ικανός ν’ αποδείξη ότι η δική του είναι η μόνη που είναι ακριβής και που καταλήγει σε αιώνιες ευλογίες. Αλλιώς, η πίστις του στη θρησκεία του είναι χωρίς θεμέλιο και είναι απλή ευπιστία.\n5. (α) Αν όλες οι θρησκείες ήσαν αληθινές, τι θα εβλέπαμε; (β) Πώς βεβαιωνόμεθα ότι δεν είναι όλες οι θρησκείες αληθινές;\n5 Μπορεί να εκπλήξη μερικούς ως μια νέα σκέψις ότι δεν είναι όλες οι θρησκείες αληθινές και ορθές, και ότι υπάρχει πράγματι μόνο μία αληθινή θρησκεία, μόνο μία αληθινή μορφή λατρείας μιας ανωτέρας ή υπερτάτης νοήμονος δυνάμεως. Αν όλες οι θρησκείες ήσαν αληθινές και ορθές, θα έφερναν βελτίωσι, προστασία και αιώνια οφέλη σε όλους τους θρησκευομένους. Η ψευδής θρησκεία καταλήγει σε κακά αποτελέσματα, σε εξευτελισμό και χειροτέρευσι. Αφού αυτό είναι το αποτέλεσμα της ψευδούς θρησκείας σ’ αυτή τη ζωή, πώς θα μπορούσε πραγματικά να μας σώση; Πώς θα μπορούσε να μας εισαγάγη σ’ έναν καλύτερο κόσμο, έναν βελτιωμένο κόσμο παρά το γεγονός ότι εκεί πρόκειται να ασκήται η ίδια θρησκεία που ησκείτο σ’ αυτή τη ζωή επάνω στη γη; Δεν θα μπορούσαν όλες οι θρησκείες να είναι αληθινές, διότι όλες αντιλέγουν η μία στην άλλη, αλλ’ η πραγματικά αληθινή θρησκεία πρέπει ν’ αντιλέγη σε όλες τις άλλες.\n6, 7. (α) Τι αποκαλύπτει η αληθινή επιστήμη; (β) Πώς ο λόγος του Θεού δείχνει ότι υπάρχει θεία νοημοσύνη πίσω από τη δημιουργία του σύμπαντός μας;\n6 Κατ’ ανάγκην πρέπει να υπάρχη μια μόνο αληθινή θρησκεία, όπως ακριβώς υπάρχει μια μόνο αληθινή επιστήμη. Πριν από δεκαεννέα αιώνες ένας πολυμαθής υπερασπιστής της αληθινής θρησκείας προειδοποίησε για «τας αντιλογίας της ψευδωνύμου γνώσεως», επειδή η αποδοχή αυτής της ψευδώς καλούμενης επιστήμης ή γνώσεως έκαμε πολλούς πιστεύοντας ν’ απομακρυνθούν από την αληθινή πίστι. (1 Τιμ. 6:20) Η μία αληθινή θρησκεία πρέπει να είναι σε τελεία αρμονία με την επιστήμη που είναι αποδεδειγμένη, όχι που απλώς καλείται έτσι.\n7 Η επιστήμη ή γνώσις που είναι αληθινή, επειδή αποδεικνύεται, αποκαλύπτει τους νόμους του σύμπαντός μας. Φέρνει στη θέα μας ολοένα πιο καθαρά τη θαυμαστή αρμονία όλων των έργων της δημιουργίας και όλους τους νόμους του φυσικού μας σύμπαντος. Η ενότης και αρμονία του σύμπαντός μας ανακαλύπτονται πιο λεπτομερώς με επιστημονικές έρευνες, αλλ’ ακόμη και με τα φυσικά μας μάτια μπορούμε να δούμε αρκετά για ν’ αποδείξωμε ότι υπάρχει ένας μόνο Θεός, ένας Δημιουργός του τελείως αρμονικού σύμπαντός μας. Ότι θεία νοημοσύνη βρίσκεται πίσω από το αρμονικό μας σύμπαν ή είναι υπεύθυνη γι’ αυτό, διετυπώθη πριν από πολύν χρόνο με τα εξής λόγια, που εγράφησαν για ανθρώπους που αρνούνται την ύπαρξι του μόνου υπερτάτου Δημιουργού Θεού: «Ό,τι δύναται να γνωρισθή περί Θεού, είναι φανερόν εν αυτοίς· διότι ο Θεός εφανέρωσε τούτο προς αυτούς. Επειδή τα αόρατα αυτού βλέπονται φανερώς από κτίσεως κόσμου νοούμενα δια των ποιημάτων, η τε αΐδιος αυτού δύναμις και η θειότης, ώστε αυτοί είναι αναπολόγητοι.» (Ρωμ. 1:19, 20) Ποια συμπεράσματα, λοιπόν, είμεθα υποχρεωμένοι να αντλήσωμε απ’ αυτό;\n8. (α) Δείξτε ποιες απαιτήσεις χρειάζεται ν’ αντιμετωπισθούν για να είναι μια θρησκεία η μόνη αληθινή λατρεία. (β) Γιατί πρέπει η αληθινή λατρεία να θριαμβεύση;\n8 Ένας Θεός μόνο θα μπορούσε να είναι υπέρτατος και παντοδύναμος· και ένας τέτοιος Θεός θα μπορούσε να σημαίνη μια μόνο αληθινή θρησκεία, δηλαδή, τη μία ορθή θρησκεία αυτού του ενός υπερτάτου, παντοδυνάμου Θεού. Η θρησκεία του είναι θρησκεία ορθής πίστεως και είναι αρμονική σε όλες τις εκδηλώσεις της, όπως ακριβώς η αληθινή φυσική επιστήμη είναι αρμονική και δεν αντιφάσκει με τον εαυτό της. Η αληθινή θρησκεία του ενός Θεού δεν διαφωνεί με τον εαυτό της, δεν αρνείται τον εαυτό της. ούτε γίνεται διηρημένη με τον εαυτό της. Αν είχε εσωτερική διαφωνία, αντίφασι και έλλειψι ενότητος, δεν θα μπορούσε ποτέ να σταθή· δεν θα μπορούσε να είναι απλή αλήθεια· θα διαφωνούσε με τους επιστημονικούς νόμους του σύμπαντος· δεν θα μπορούσε να θριαμβεύση στη μακράς διαρκείας σύγκρουσι μεταξύ αληθινής θρησκείας και ψευδούς. Αλλ’ η αληθινή θρησκεία πρέπει να θριαμβεύση, επειδή η αλήθεια δεν μπορεί να καταστραφή. Γι’ αυτό ακριβώς, παρ’ όλες τις πολλές ψευδείς θρησκείες που υπάρχουν στον κόσμο, η αληθινή θρησκεία επέζησε ως αυτή την ημέρα, αν και στέκει μόνη. Βέβαια ο ένας παντοδύναμος Θεός δεν θα μπορούσε να κάμη αλλιώς παρά να διαφυλάξη τη θρησκεία του.\n9, 10. (α) Με ποιον ετελείωσε η οικογενειακή γραμμή της αληθινής λατρείας, και γιατί με αυτόν; (β) Τι φρονούσε για το να δίδη κανείς αποκλειστική αφοσίωσι στον Ιεχωβά;\n9 Στις πρώτες τέσσερες χιλιάδες χρόνια της υπάρξεως του ανθρώπου υπήρχε μια οικογενειακή γραμμή ανθρώπων, στην οποίαν η λατρεία του αληθινού Θεού παρέμεινε διαρκώς. Αυτή η οικογενειακή γραμμή ετελείωσε με τον Ιησού Χριστό, ο οποίος αρνήθηκε να λατρεύση οποιονδήποτε άλλον παρά τον αληθινό Θεό. Απαντώντας στον Σατανά, τον Αντίπαλον του αληθινού Θεού και της θρησκείας του, ο Ιησούς Χριστός είπε: «Ύπαγε, Σατανά· διότι είναι γεγραμμένον, “Ιεχωβά τον Θεόν σου θέλεις προσκυνήσει, και αυτόν μόνον θέλεις λατρεύσει”.» Ο Ιησούς Χριστός εκεί ανέφερε περικοπή από ό,τι είναι γραμμένο στον Νόμο του προφήτου Μωυσέως, στο Δευτερονόμιο 5:9· 6:13, όπου η αρχική γλώσσα του Νόμου μάς λέγει το όνομα του Θεού, δηλαδή, Ιεχωβά.\n10 Ο Ιησούς Χριστός δεν ενυμφεύθη και δεν ανέθρεψε οικογένεια, στην οποία να συνεχίση τη λατρεία του αληθινού Θεού Ιεχωβά. Από τις γραμμένες προφητείες τις εμπνευσμένες από τον Ιεχωβά Θεό, ο Ιησούς εγνώριζε ότι έπρεπε να πεθάνη μάρτυρος θάνατο για την αλήθεια. Συνεκέντρωσε, λοιπόν, γύρω του πιστούς ακολούθους, που θα συνέχιζαν την αληθινή θρησκεία μετά τον θάνατό του.—Ιωάν. 18:37.\n11. Ποια αλλαγή θρησκείας έλαβε χώραν για μερικούς Ιουδαίους στις ημέρες του Ιησού;\n11 Οι δώδεκα απόστολοι, τους οποίους εξέλεξε, είχαν ως τότε προσπαθήσει να ζουν σύμφωνα με τον Νόμο του Μωυσέως. Τώρα, όμως, ο Σίμων Πέτρος και ο αδελφός του Ανδρέας άλλαξαν τη θρησκεία των, από το να είναι Ιουδαίοι θρησκευόμενοι, που δεν είχαν καμμιά σχέση με τις μη Ιουδαϊκές εθνικότητες, στο να είναι Χριστιανοί, ακόλουθοι του Ιησού Χριστού. Επίσης οι απόστολοι Ιωάννης και Ιάκωβος άλλαξαν τη θρησκεία των με τον ίδιο τρόπο, και το ίδιο έκαμαν όλοι οι άλλοι απόστολοι, καθώς ήσαν όλοι φυσικοί Ιουδαίοι εκ γενετής. Ο Σαούλ από την Ταρσό, ο οποίος έγινε ο απόστολος Παύλος, προηγουμένως ακολουθούσε τον Ιουδαϊσμό ή τη θρησκεία των Ιουδαίων και κατεδίωκε τους Χριστιανούς, αλλά, σύντομα, εξαιτίας ενός θαύματος, έκαμε αλλαγή από τον Ιουδαϊσμό στη Χριστιανοσύνη. (Γαλ. 1:13-16· 2 Κορ. 11:22, 23· Φιλιππησ. 3:5, 6) Αυτή η αλλαγή θρησκείας, εν τούτοις, δεν εσήμαινε ότι τώρα οι απόστολοι εκείνοι προσπαθούσαν ν’ αποδείξουν τη Βίβλο εσφαλμένη.\n12. (α) Τι έδειξε ο Ιησούς ότι ήταν η μετρική ράβδος για την αλήθεια; (β) Πόσο μέρος αυτής της αληθείας ήταν διαθέσιμο όταν είπε τα λόγια εκείνα;\n12 Ακριβώς το αντίθετο ήταν αληθινό. Οι απόστολοι εκείνοι και οι σύντροφοι των Ιουδαίοι προσήλυτοι παρουσίαζαν περισσότερες ακόμη αποδείξεις, συγχρονισμένες αποδείξεις, για να δείξουν ότι οι Εβραϊκές Γραφές ήσαν αληθινές. Εκείνοι οι Ιουδαίοι Χριστιανοί τότε είχαν τις Εβραϊκές Γραφές από τη Γένεσι ως τον Μαλαχία, όλα μαζί τριάντα εννέα βιβλία καθώς είναι διηρημένα σήμερα. Ο Ιησούς Χριστός ο ίδιος σταθερά υπεστήριξε την αληθινότητα εκείνων των Εβραϊκών Γραφών και επέστησε την προσοχή στην εκπλήρωσι των προφητειών των. Στην τελική του προσευχή μαζί με τους αποστόλους του είπε στον Ιεχωβά Θεό σχετικά μ’ εκείνες τις Εβραϊκές Γραφές: «Αγίασον αυτούς εν τη αληθεία σου· ο λόγος ο ιδικός σου είναι αλήθεια.» Οι Ιουδαίοι μαθηταί του, οι ακόλουθοί του από το έθνος Ισραήλ, ακολούθησαν το παράδειγμα του και, σαν αυτόν τον Ηγέτην των, απέδειξαν ότι οι Εβραϊκές Γραφές ήσαν αληθινές, θεόθεν εμπνευσμένες.—Ιωάν. 17:17· Λουκ. 24:25-27, 44-46· Πράξ. 17:2, 3.\n13. (α) Με ποιον τρόπο οι πρώτοι μαθηταί του Ιησού ακολούθησαν τη συμβουλή του που αναγράφεται στο κατά Ιωάννην 17:17; (β) Τι ήλθε για ν’ αποτελεσθή ο πλήρης Λόγος της αληθείας, και τίνος αυτός είναι κανών ως την εποχή μας;\n13 Επομένως ό,τι πραγματικά έκαμαν οι Ιουδαίοι εκείνοι προσήλυτοι στη Χριστιανοσύνη ήταν να ενωθούν με τον Ιησού Χριστό στην έκθεσι ως ψευδών των θρησκευτικών παραδόσεων που οι άνθρωποι είχαν προσκολλήσει στις Εβραϊκές Γραφές και στη λατρεία του Ιεχωβά, επειδή οι ανθρωποποίητες αυτές παραδόσεις αντέλεγαν στις Άγιες Γραφές και ακύρωναν τις εντολές του Θεού. Αυτοί ενέμεναν αυστηρά στα τριάντα εννέα βιβλία των θεοπνεύστων Εβραϊκών Γραφών ως στον κανόνα με τον οποίο θα καθωρίζετο αν διάφορες θρησκευτικές διδασκαλίες και πράξεις ήσαν αληθείς ή ψευδείς. Σε αρμονία με τις αληθείς εκείνες Εβραϊκές Γραφές, εγράφησαν τώρα είκοσι επτά Χριστιανικά βιβλία, γραμμένα αρχικά στην Ελληνική από οκτώ θεοπνεύστους αποστόλους και μαθητάς. Τα βιβλία αυτά προσετέθησαν στις θεόπνευστες Εβραϊκές Γραφές για ν’ αποτελέσουν ένα τόμο από εξήντα έξη βιβλία. Σε αρμονία με τη συνήθεια του Ιησού Χριστού και των μαθητών του τού πρώτου αιώνος, χρησιμοποιούμε αυτόν τον θεόπνευστον Τόμον, γνωστόν ως οι Άγιες Γραφές ή η Ιερή Βίβλος, ως τον θεόδοτον κανόνα μας σήμερα για ν’ αποδειχθή μια θρησκεία αληθινή ή ψευδής.\n14. Αφού ούτε ο Θεός ούτε ο Χριστός μπορούν να ψευσθούν, ποια είναι η στάσις των απέναντι της ψευδούς θρησκείας;\n14 Ο μόνος ζων, αληθινός Θεός δεν ψεύδεται και δεν μπορεί να ψευσθή. (Τίτον 1:1, 2· Εβρ. 6:18) Λόγω της απαρέγκλιτης εμμονής του στην αλήθεια, είναι εναντίον κάθε ψευδούς θρησκείας· και το ίδιο είναι ο Υιός του Ιησούς Χριστός. Στο τελευταίο ακριβώς βιβλίο της Αγίας Γραφής συνειργάσθησαν για να μας δώσουν, μέσω του αποστόλου Ιωάννου, μια προφητεία, σε σύμβολα, που περιγράφει την πτώσι και καταστροφή κάθε ψευδούς θρησκείας.\n15. (α) Ποιος είναι η πηγή της ψευδούς θρησκείας, και ποια είναι τα ονόματά του; (β) Γιατί η ψευδής θρησκεία επικρατεί στη γη μας;\n15 Όπως η μία αληθινή θρησκεία προέρχεται από τον ένα ζώντα και αληθινό Θεόν Ιεχωβά και τον αντιπροσωπεύει, έτσι κάθε ψευδής θρησκεία αντιπροσωπεύει το αόρατο πνευματικό πλάσμα που είναι ο ψευδής Θεός αυτού του κόσμου ή συστήματος πραγμάτων. (2 Κορ. 4:4) Αυτός είναι η πηγή της ψευδούς θρησκείας, επειδή είναι ψεύστης και πατήρ κάθε ψεύδους, και εναντιώνεται στον αληθινό Θεό τον Δημιουργό. Το τελευταίο βιβλίο της Γραφής μιλεί γι’ αυτόν και λέγει ότι είναι «ο δράκων ο μέγας, ο όφις ο αρχαίος, ο καλούμενος Διάβολος [Συκοφάντης], και ο Σατανάς [Αντίπαλος], ο πλανών την οικουμένην όλην.» (Αποκάλ. 12:9) Εκτός από εκείνους που λατρεύουν πιστά τον αληθινό Θεό μέσω του Υιού του Ιησού Χριστού, ο Σατανάς ή Διάβολος πλανά την «οικουμένην όλην» μέσω της ψευδούς θρησκείας. Γι’ αυτό ακριβώς η ψευδής θρησκεία επικρατεί στη γη.\n16. (α) Υφίστανται ειρηνικές σχέσεις μεταξύ αληθούς και ψευδούς θρησκείας; (β) Γιατί πρέπει η αληθινή θρησκεία να υπερισχύση;\n16 Ούτε ο αληθινός Θεός ούτε ο ψευδής Θεός επιδοκιμάζουν ο ένας τη θρησκεία του άλλου. Ο αληθινός Θεός είναι εναντίον της θρησκείας του ψευδούς Θεού, Σατανά ή Διαβόλου. Ο ψευδής Θεός είναι εναντίον της θρησκείας του Ιεχωβά και οδηγεί τους δούλους του να καταδιώκουν τη θρησκεία του αληθινού Θεού. Συνεπώς, δια μέσου των αιώνων οι αληθινοί λάτρεις υπέφεραν πολύ στα χέρια των ψευδών θρησκευόμενων. Η ψευδής θρησκεία μπορεί τώρα να υπερέχη σε δύναμι και αριθμούς στην οικουμένη, αλλά ποια θρησκεία θα θριαμβεύση τελικά; Υπάρχει μια μόνο απάντησις: Επειδή η αλήθεια δεν μπορεί να καταστραφή, η ψευδής θρησκεία θα είναι εκείνη που θα υποστή ήττα και θα καταστραφή. Αυτό είναι εξίσου βέβαιο, όσο και το ότι ο αληθινός Θεός θα θριαμβεύση εναντίον του ψευδούς θρησκευτικού θεού.\n17. (α) Ποια δύναμι κατέχει ο αληθινός Θεός, όπως δείχνει η αφήγησις της Βίβλου για τον Κατακλυσμό; (β) Συνεπώς, γιατί επέτρεψε να υπάρχη έως τώρα η ψευδής θρησκεία;\n17 Τώρα, σε μια στιγμή, ο αληθινός Θεός θα μπορούσε να εξαλείψη την ψευδή θρησκεία και έτσι να ελευθερώση τους λάτρεις του από εναντίωσι και διωγμό. Στην εποχή του Νώε εξήλειψε τους ψευδείς θρησκευόμενους μ’ ένα παγγήινο κατακλυσμό. Οκτώ πιστοί λάτρεις Του επέζησαν, ο Νώε και επτά άμεσα μέλη της οικογενείας του. (Γέν. 6:5 έως 7:24) Από τον παγγήινο εκείνον Κατακλυσμό και έπειτα, ο Παντοδύναμος Θεός επέτρεψε μόνο την ψευδή θρησκεία. Την ηνέχθη για να δοκιμάση την ειλικρίνεια και πιστότητα των δικών του λάτρεων. Ο εμπνευσμένος του γραπτός λόγος, η Γραφή, δείχνει καθαρά ότι αυτός δεν θα ανέχεται πάντοτε την επικράτησι της ψευδούς θρησκείας. Επί πόσον καιρό θα ανέχεται ακόμη την άσκησι της ψευδούς θρησκείας στην ιδιοκτησία του, σ’ αυτή τη γη που αυτός εξουσιάζει ως δική του δημιουργία;\n18. Πώς γνωρίζομε ότι το τέλος της ψευδούς θρησκείας είναι πολύ πλησίον;\n18 Αφότου ο αρχικός τέλειος άνθρωπος στην Εδέμ αμάρτησε εναντίον του Θεού του Δημιουργού του, η Γραφή αριθμεί περίπου 1.656 χρόνια ως τον κατακλυσμό της εποχής του Νώε. Από την αρχή του Κατακλυσμού έως τώρα είναι πάνω από δύο φορές αυτό το χρονικό διάστημα, δηλαδή, πάνω από 4.300 χρόνια. Σύμφωνα με πληροφορίες από όλα τα μέρη της κατοικημένης γης, οι συνθήκες σήμερα είναι χειρότερες από εκείνες που αναφέρεται ότι υπήρχαν στη γη πριν επέλθη ο κατακλυσμός και σαρώση τους ψευδείς θρησκευόμενους. Ο Ιησούς Χριστός έδωσε μια προφητεία για να δείξη πότε η ψευδής θρησκεία και το υπόλοιπο του συστήματος πραγμάτων του Διαβόλου θα εφέροντο στο τέλος των. Στην προφητεία του ο Ιησούς ετόνισε τις ομοιότητες μεταξύ των συνθηκών επάνω στη γη πριν από τον Κατακλυσμό και των συνθηκών που επρόκειτο να υπάρχουν στη γη πριν από το τέλος του κόσμου του Διαβόλου. (Ματθ. 24:36-39· Λουκ. 17:26, 27) Επειδή τα γεγονότα και οι συνθήκες, που ο Ιησούς Χριστός προείπε, πραγματοποιούνται στην ανθρώπινη ιστορία από το έτος 1914, και επειδή οι καιροί μας ομοιάζουν μ’ εκείνους της εποχής του Νώε πριν ακριβώς από τον Κατακλυσμό, προφανώς το τέλος κάθε ψευδούς θρησκείας είναι πλησίον.\n19. Μετά τον Κατακλυσμό ποιος έδωσε στην ψευδή θρησκεία την αρχή της, και ποιο ψεύδος είπε η ψευδής θρησκεία γύρω στην ιστορία του Κατακλυσμού;\n19 Πού, λοιπόν, και πώς έλαβε την αρχή της η ψευδής θρησκεία μετά τον Κατακλυσμό; Αυτό έγινε στις ημέρες ενός από τους δισεγγόνους του Νώε, που ωνομάζετο Νεβρώδ, και στην πόλι Βαβέλ ή Βαβυλώνα. Ο Νεβρώδ ήταν ένας μεγάλος κυνηγός σε εναντίωσι προς τον Ιεχωβά Θεό και έγινε ο βασιλεύς της Βαβέλ και ο κυνηγός της ήρως. (Γέν. 10:8-10· 1 Χρον. 1:10). Από αυτή την αρχή η Βαβυλωνιακή θρησκεία οικοδομήθη κι επεξετάθη. Εν τούτοις, οι Βαβυλώνιοι ανήγαγαν την έναρξι της θρησκείας των στη δημιουργία του ουρανού και της γης. Έτσι η Βαβυλωνιακή θρησκεία είχε τη μυθική της κοσμογονία ή φιλοσοφία για τη δημιουργία του σύμπαντος και είχε επίσης μια ιστορία Κατακλυσμού, από τον οποίον Κατακλυσμό επέζησε· και συνεπώς ισχυρίζετο ότι είναι η μία, αρχική θρησκεία και επομένως η αληθινή θρησκεία.\n20. Δείξτε πώς ο Νώε και ο Σημ είδαν ορθά τη νέα αυτή εξάπλωσι ψευδούς θρησκείας.\n20 Τα γεγονότα, εν τούτοις, δείχνουν ότι ο Νώε και ο γυιός του Σημ, που επέζησε από τον κατακλυσμό με τον Νώε, δεν ενώθηκαν με τους θρησκευτικούς επαναστάτας στην οικοδόμησι της Βαβέλ ή στην προαγωγή της κοινωνικής, πολιτικής και θρησκευτικής ιδέας που ήταν πίσω από την ανέγερσι αυτής της πόλεως και του ουρανοξύστου πύργου της. Ο Νώε και ο Σημ δεν ενώθηκαν στη λατρεία του νέου θεού, που ιδρύθη στη Βαβέλ ή Βαβυλώνα. Εξακολούθησαν να λατρεύουν τον μόνο αληθινό Θεό, τον Δημιουργό και Εκείνον που επέφερε τον Κατακλυσμό. Έμειναν μακριά από το να λατρεύουν τους ψευδείς θεούς που περιγράφονται στη Βαβυλωνιακή αφήγησι της δημιουργίας.\n21. Μέσω ποίου παρέμεινε ζωντανή η αληθινή θρησκεία;\n21 Μ’ αυτό τον τρόπο η ψευδής θρησκεία ιδρύθη στη Βαβέλ (Βαβυλώνα). Η αληθινή θρησκεία συνεχίσθηκε εκεί που ζούσαν ο Νώε και ο Σημ, ο δε Σημ εξακολούθησε να ζη ως τις ημέρες ενός ανθρώπου που ωνομάσθη «φίλος του Ιεχωβά», δηλαδή, του Αβραάμ του Εβραίου. (Ιάκ. 2:23, ΜΝΚ· 2 Χρον. 20:7· Ησ. 41:8) Ο Αβραάμ ήταν ένας εξέχων απόγονος του Σημ, μέσω δε αυτού η λατρεία του αληθινού Θεού, του οποίου το όνομα είναι Ιεχωβά, παρέμεινε ζωντανή στη γη.\n22, 23. (α) Πώς ο αληθινός Θεός εξέφρασε αποδοκιμασία για τη Βαβυλωνιακή θρησκεία; (β) Ποια επιγραφή έδωσε η ψευδής θρησκεία στην πόλι του Νεβρώδ, αλλά πώς ωνόμασε ο Ιεχωβά αυτήν την πόλι, που εσήμαινε τι;\n22 Ο Θεός δεν επεδοκίμασε τη Βαβέλ ή Βαβυλώνα—όπως δεν επεδοκίμασε και την ψευδή της θρησκεία. Για να εκφράση την αποδοκιμασία του για τη Βαβέλ και τον θρησκευτικό ουρανοξύστη της, ο Παντοδύναμος Θεός επέφερε σύγχυσι στη γλώσσα των οικοδόμων και τους διεσκόρπισε. Αναμφιβόλως η γλώσσα του Νεβρώδ άλλαξε και αυτός δεν μιλούσε πια την καθαρή Εβραϊκή. Αλλά είτε σε μια νέα γλώσσα, είτε όχι, διατηρούσε την ψευδή του θρησκεία, και σε μια από τις νέες γλώσσες η πόλις του ωνομάζετο με το όνομα που εσήμαινε «Πύλη Θεού». Όχι, φυσικά, η Πύλη του Ιεχωβά, στον οποίον εναντιώνετο ο Νεβρώδ, αλλά το θρησκευτικό κέντρον και η πρωτεύουσα του νέου ψευδούς θεού.\n23 Στην αρχική Εβραϊκή γλώσσα, ο γραπτός λόγος του Θεού ονομάζει τη βασιλική πόλι του Νεβρώδ Βαβέλ (Βαβυλώνα, στην Ελληνική γλώσσα). Αυτό το Εβραϊκό όνομα Βαβέλ δεν σημαίνει «Πύλη Θεού»· σημαίνει «Σύγχυσις». Η πράξις κρίσεως του Θεού επάνω σ’ αυτή την πόλι ήταν η αιτία για να ονομασθή η πόλις με αυτό το Εβραϊκό όνομα. Οι ψευδείς θρησκείες, που προσπαθούν να δοξάζουν τη Βαβέλ ή Βαβυλώνα, δεν δίδουν στην πόλι το όνομα «Σύγχυσις» στη γλώσσα των, αλλά θέτουν τον θεό, τον θεό των, στο όνομα της πόλεως. Η ιστορία του Σημ την ονομάζει Βαβέλ («Σύγχυσι»), και το ίδιο κάνουν αργότερα οι Βιβλικοί συγγραφείς στην Εβραϊκή και στην Ελληνική.—Γέν. 10:2 έως 11:10· Ψαλμ. 137:1, 8· Ματθ. 1:11, 12, 17.\n24. Ποια έφθασε να είναι η πορεία της ψευδούς θρησκείας μετά τη σύγχυσι των γλωσσών των ανθρώπων στη Βαβέλ, και έτσι τι συνέβη παγκοσμίως;\n24 Με τη σύγχυσι και τον διασκορπισμό των οικοδόμων της, η ψευδής θρησκεία της Βαβυλώνος δεν κατεστράφη. Η ψευδής θρησκεία της διεδόθη πραγματικά με αυτόν τον διασκορπισμό, και ησκείτο σε διάφορες γλώσσες, συνεπώς με διάφορα ονόματα για τους θεούς της. Έτσι με τον διασκορπισμό των οικοδόμων της Βαβυλώνος η θρησκεία της μετεφέρθη, σε διάφορες γλώσσες, σε όλη την Ασία, την Αφρική και την Ευρώπη, για να ασκήται σε όλη την οικουμένη και όχι απλώς στη Βαβυλώνα. Μ’ αυτό τον τρόπο μια παγκόσμια αυτοκρατορία ψευδούς θρησκείας ιδρύθη, με το ιερατείο της και τις θρησκευτικές τελετουργίες της. Σ’ αυτή την αυτοκρατορία όλες οι συστατικές θρησκείες διέφεραν σε γλώσσα και ονόματα πραγμάτων και θρησκευτικά ενδύματα, αλλά όλες αυτές οι θρησκείες εβασίζοντο σ’ ένα και το αυτό θεμέλιο, την ψευδή θρησκεία που άρχισε στη Βαβυλώνα.\n25. Πώς οι παγκόσμιες αυτοκρατορίες κατεπιέσθησαν από τη Βαβυλωνιακή θρησκεία;\n25 Η παγκόσμια αυτοκρατορία της Βαβυλωνιακής θρησκείας συνεχίσθηκε από τότε με την ανοχή του Θεού. Έτσι εκυριάρχησε επάνω στις επτά πολιτικές παγκόσμιες δυνάμεις που σημειώνει η Αγία Γραφή ιστορικώς και προφητικώς. Στη σειρά, που υψώθησαν σε παγκόσμια κυριαρχία, είναι (1) η Αίγυπτος, (2) η Ασσυρία, (3) η Βαβυλωνία, (4) η Μηδοπερσία, (5) η Ελλάς ή Μακεδονία, (6) η Ρώμη, τόσο η ειδωλολατρική, όσο και εκείνη του «Χριστιανικού κόσμου», περιλαμβανομένων και των δυτικών και των ανατολικών μερών της Ρωμαϊκής Αυτοκρατορίας, και (7) η Βρεττανία και Αμερική, έστω και αν οι δύο αυτοί σύγχρονοι πολιτικοί σύμμαχοι ισχυρίζωνται ότι ασκούν, όχι τη Βαβυλωνιακή θρησκεία, αλλά τη Χριστιανοσύνη.\n26. (α) Γιατί θα ήταν δυνατόν μερικοί άνθρωποι να μην κατατάξουν τον «Χριστιανικό κόσμο» ως βασιζόμενον σ’ ένα Βαβυλωνιακό θεμέλιο; (β) Πώς μπορούμε να είμεθα βέβαιοι ότι η παγκόσμιος αυτοκρατορία της ψευδούς θρησκείας δεν μπορεί να διαρκέση;\n26 Οι θρησκείες που επικρατούσαν σε όλες αυτές τις παγκόσμιες δυνάμεις, καθώς και στις χώρες ή τα εδάφη που έκειντο έξω από αυτές τις επτά παγκόσμιες δυνάμεις, εβασίζοντο σε Βαβυλωνιακά θεμέλια. Ήσαν όλες κάτω από την αόρατη κυριαρχία του ψευδούς θεού τού κόσμου τούτου. Τούτο περιλαμβάνει και τον «Χριστιανικό κόσμο»· αλλά οι θρησκευόμενοί του δεν το κατανοούν αυτό, επειδή τα θρησκευτικά χαρακτηριστικά του έχουν πασαλειφθή με Χριστιανικά ή Βιβλικά ονόματα. Λόγω της προελεύσεως και του θεμελίου αυτής της παγκοσμίου αυτοκρατορίας της ψευδούς θρησκείας, το τελευταίο βιβλίο της Αγίας Γραφής την εικονίζει με το σύμβολο της Βαβυλώνος της Μεγάλης και την ονομάζει έτσι. Το ότι την ονομάζει με αυτό το όνομα προαγγέλλει τη βέβαιη πτώσι και καταστροφή της, όπως ακριβώς το αρχαίο της πρωτότυπο με το όνομα της Βαβυλώνος έπεσε αδόξως και υπέστη ολοσχερή αφανισμό.\n27. Τι έχουν από κοινού τα 111 μέλη των Ηνωμένων Εθνών, περιλαμβανομένης και της Ερυθράς Σοβιετικής Ρωσίας παρά τα παράπονα του Σοβιετικού τύπου;\n27 Η παγκόσμιος αυτοκρατορία της Βαβυλωνιακής θρησκείας εκυριάρχησε επάνω στις επτά διαδοχικές παγκόσμιες δυνάμεις ως την ημέρα αυτή που υψώθη στη σκηνή του κόσμου η διεθνής οργάνωσις η γνωστή ως τα Ηνωμένα Έθνη. Αυτή η επί μακρούς αιώνες κυριαρχία του Βαβυλωνιακού θρησκευτικού ιμπεριαλισμού εξεικονίζεται προφητικά στο τελευταίο βιβλίο της Γραφής, την Αποκάλυψι, κεφάλαιο δέκατο έβδομο. Σήμερα ο Οργανισμός των Ηνωμένων Εθνών έχει 111 μέλη έθνη, όλα δε αυτά ασκούν κάποια θρησκεία, περιλαμβανομένης της ριζοσπαστικής Ερυθράς θρησκείας με τη λατρεία του κράτους και την ηρωολατρία της που ομοιάζει με τη λατρεία του ήρωος της Βαβυλώνος, του κυνηγού Νεβρώδ, ο οποίος εστασίασε εναντίον του Θεού του προπάππου του, του Ιεχωβά. Η Αμερικάνα Άννιουαλ, 1963, μιλώντας για την Ερυθρά Σοβιετική Ρωσία, λέγει κάτω από την επικεφαλίδα «Θρησκεία» στη σελίδα 692:\nΣτο 1962, όπως και προηγουμένως, ο Σοβιετικός τύπος παρεπονέθη ότι η θρησκεία ήταν ακόμη μια ισχυρή δύναμις στη Σοβιετική ζωή, και προέτρεψε για κάθε έντασι της αντιθρησκευτικής προπαγάνδας. Στη διάρκεια του 1962 πάνω από 20 Πεντηκοστιανοί διάκονοι και τουλάχιστον επτά διάκονοι των μαρτύρων του Ιεχωβά εφυλακίσθησαν για παράνομες θρησκευτικές ενέργειες, . . .\n28. Τι εξεικονίζεται από το θαλάσσιο θηρίο με τις επτά κεφαλές και τα δέκα κέρατα, και ποιο περίεργο γεγονός λαμβάνει χώραν;\n28 Στην Αποκάλυψι, κεφάλαιο δέκατο έβδομο, αναφέρεται ότι ο Χριστιανός απόστολος Ιωάννης είδε ένα «θηρίον κόκκινον, γέμον ονομάτων βλασφημίας, έχον κεφαλάς επτά και κέρατα δέκα.» (Αποκάλ. 17:3) Από πού έρχεται αυτό το θηρίο ή πώς ακριβώς έρχεται σε ύπαρξι δεν αποκαλύπτεται εδώ. Αλλά στη γενική περιγραφή ομοιάζει μ’ ένα άλλο θηρίο που ο Ιωάννης προηγουμένως είδε στο δράμα, ένα θηρίο που ο Δράκων, Σατανάς ο Διάβολος, παρατηρούσε καθώς αυτό ανέβαινε από τη θάλασσα και στο οποίον ο Δράκων έδωσε θρόνο και δύναμι και εξουσία μεγάλη. Αυτό το θαλάσσιο θηρίο είχε, επίσης, επτά κεφαλές και δέκα κέρατα στις κεφαλές του, και υπήρχαν δέκα διαδήματα επάνω στα δέκα κέρατα. Υπό το φως προηγουμένων προφητειών της Εβραϊκής Βίβλου, αυτό το θηρίο της θαλάσσης εξεικονίζει την ορατή πολιτική οργάνωσι του Σατανά ή Διαβόλου επάνω στη γη, από τις ημέρες της αρχαίας Βαβυλώνος έως τώρα. Ως προς τις επτά εκείνες κεφαλές του θαλασσίου θηρίου, αυτές εξεικονίζουν τις επτά παγκόσμιες δυνάμεις που εμνημονεύθησαν προηγουμένως, και οι οποίες διαδοχικά έλαβαν την ηγεσία στην πολιτική του κόσμου, από την αρχαία Αιγυπτιακή Παγκόσμια Δύναμι ως την Αγγλο-Αμερικανική Παγκόσμια Δύναμι σήμερα. Περιέργως, κατεσκευάσθη μια εικόνα αυτού του θαλασσίου θηρίου.—Αποκάλ. 13:1-7, 14, 15.\n29. (α) Τίνος εικόνα, λοιπόν, αποτελεί το κόκκινο θηρίο της Αποκαλύψεως, κεφάλαιο δέκατο έβδομο, εδάφιο τρίτο, και επομένως τι υποστηρίζουν ότι είναι οι συμβολισμοί της Γραφής; (β) Τι λέγει ο Ιωάννης γι’ αυτό το θηρίο στην Αποκάλυψι 17:7, 9-11;\n29 Αν εξαιρέσωμε το χρώμα του δέρματος, το κόκκινο θηρίο της Αποκαλύψεως, κεφάλαιο δέκατο έβδομο, αποτελεί εικόνα τού με επτά κεφαλές και δέκα κέρατα θηρίου που βγαίνει από τη θάλασσα. Οι συμβολισμοί της Γραφής υποστηρίζουν ότι το κόκκινο θηρίο είναι μια πολιτική οργάνωσις. Οι κεφαλές του έχουν την ίδια σημασία με τις όμοιες κεφαλές τού θαλασσίου θηρίου και έτσι συμβολίζουν τις επτά παγκόσμιες δυνάμεις του παρελθόντος και του παρόντος, από τις οποίες όλες παραμένουν πολιτικά υπόλοιπα ή λείψανα ως την ημέρα αυτή. Αυτή η έννοια δίδεται στις κεφαλές από τον άγγελο που έφερε την Αποκάλυψι στον απόστολο Ιωάννη. Εξηγώντας το «μυστήριον του θηρίου», ο άγγελος είπε: «Εδώ είναι ο νους ο έχων σοφίαν. Αι επτά κεφαλαί είναι επτά όρη, όπου η γυνή κάθηται επ’ αυτών. Και είναι επτά βασιλείς· οι πέντε έπεσαν, και ο είς είναι, ο άλλος δεν ήλθεν έτι, και όταν έλθη, ολίγον πρέπει να μείνη. Και το θηρίον το οποίον ήτο, και δεν είναι, είναι και αυτός ο όγδοος, και είναι εκ των επτά [βασιλέων, που συμβολίζονται από τις επτά κεφαλές], και υπάγει εις απώλειαν.»—Αποκάλ. 17:7, 9-11.\n30, 31. (α) Πώς γνωρίζομε ότι το κόκκινο θηρίο δεν εξεικονίζει τη Ρώμη, έστω και αν θα μπορούσε κανείς να εύρη ορισμένες «φαινομενικές» ομοιότητες; (β) Συνεπώς, τι εξεικονίζει αυτό το κόκκινο θηρίο, και τι συμβολίζουν οι επτά κεφαλές του;\n30 Τι εξεικονίζει αυτό το κόκκινο θηρίο; Τη Ρώμη, όπου βρίσκεται η Πόλις του Βατικανού; Είναι αληθές ότι, όταν ο Ιωάννης είδε αυτό το όραμα, η Ρώμη κυριαρχούσε ως η Έκτη Παγκόσμιος Δύναμις και είχε εξορίσει τον Ιωάννη στη νήσο Πάτμο, όπου εξέτιε ποινή, εφαρμόζοντας το πρόγραμμά της διωγμού των αληθινών ακολούθων του Χριστού. Είναι, επίσης, αληθές ότι η πόλις της Ρώμης τότε εκάθητο επάνω σε επτά λόφους. Εν τούτοις, οι επτά κεφαλές που παραβάλλονται προς όρη και βασιλείς δεν παριστάνουν επτά Ρωμαίους βασιλείς ή άρχοντας που κάθηνται ο καθένας στον κάθε ένα από τους επτά λόφους της Ρώμης. Ούτε παριστάνουν επτά Ρωμαίους αυτοκράτορας που κυβέρνησαν διαδοχικά, από τους οποίους οι πέντε είχαν παρέλθει, ο ένας κυβερνούσε τότε, και ένας ακόμη επρόκειτο να έλθη στη Ρώμη.\n31 Όχι, αυτό το κόκκινο θηρίο δεν εξεικονίζει την ειδωλολοτρική Ρωμαϊκή Αυτοκρατορία. Εξεικονίζει κάτι πολύ μεγαλύτερο, παλαιότερο. Αντιπροσωπεύει ολόκληρο το ορατό πολιτικό σύστημα του Διαβόλου που άρχισε στις ημέρες της Βαβέλ ή Βαβυλώνος. Οι επτά κεφαλές του αντιπροσωπεύουν τις επτά διαδοχικές παγκόσμιες δυνάμεις, οι πέντε των οποίων είχαν ανατραπή, η έκτη των οποίων, η Ρωμαϊκή Παγκόσμιος Δύναμις, κυβερνούσε τότε στις ημέρες του Ιωάννου, και η εβδόμη, η Αγγλο-Αμερικανική Παγκόσμιος Δύναμις, επρόκειτο να έλθη πολύν καιρό μετά τον θάνατο του Ιωάννου.\n32. Τι άλλο λέγει η αφήγησις της Αποκαλύψεως ότι είναι το κοκκινόχρωμο θηρίο, και επομένως πότε ανέρχεται στη σκηνή του κόσμου;\n32 Όσον αφορά το κοκκινόχρωμο θηρίο το ίδιο, ο άγγελος είπε ότι προήλθε από τις επτά παγκόσμιες δυνάμεις, αλλά ήταν αυτό τα ίδιο ένας όγδοος βασιλεύς, μια ογδόη παγκόσμιος δύναμις. Στη Γραφή, το επτά είναι ένας αριθμός που σημαίνει τελειότητα· και επειδή το οκτώ υπερβαίνει κατά ένα αυτόν τον τέλειο αριθμό, αντιπροσωπεύει κάτι καθ’ υπερβολήν, κάτι περισσό. Επειδή το κόκκινο θηρίο είναι ένας όγδοος βασιλεύς ή παγκόσμιος δύναμις, η τελευταία, εξεικονίζει μια πολιτική οργάνωσι που σχηματίζεται μετά την Εβδόμη Παγκόσμιο Δύναμι, δηλαδή, τη Βρεττανία και την Αμερική σε συμμαχία. Η πρώτη εξέχουσα συμμαχία της Βρεττανικής Αυτοκρατορίας και των Ηνωμένων Πολιτειών της Αμερικής ήταν στον πρώτο παγκόσμιο πόλεμο του 1914-1918, μολονότι υπήρχε σημαντική διεθνής συνεργασία μεταξύ των δύο πολιτικών δυνάμεων και πριν από τον πόλεμον αυτόν.\n33. Συνεπώς, τι αντιπροσωπεύει η Ογδόη Παγκόσμιος Δύναμις, και πώς γνωρίζομε ότι αυτή δεν είναι το Κομμουνιστικό συγκρότημα εθνών;\n33 Ποια, λοιπόν, είναι αυτή η Ογδόη Παγκόσμιος Δύναμις που το βάδισμα της είναι τελευταίο και πολύ πρόσφατο στην παγκόσμια σκηνή δράσεως; Όχι το ισχυρό Κομμουνιστικό συγκρότημα εθνών, έστω και αν οι Μπολσεβίκοι ανέλαβαν πρόσφατα τον έλεγχο της Ρωσίας δηλαδή, τον Νοέμβριο του 1917, αφού η Βρεττανία και η Αμερική συνεμάχησαν στον Πρώτο Παγκόσμιο Πόλεμο. Η κομμουνιστική Ρωσία και τα έθνη που αποτελούν τους δορυφόρους της δεν προσαρμόζονται στην εικόνα της Αποκαλύψεως· δεν μπορεί να λεχθή γι’ αυτό το Κομμουνιστικό συγκρότημα ότι «είναι εκ των επτά», δηλαδή, από τις επτά προηγούμενες παγκόσμιες δυνάμεις. Η Τσαρική Ρωσική Αυτοκρατορία δεν ήταν ποτέ μέρος των επτά εκείνων παγκοσμίων δυνάμεων. Η Ογδόη Παγκόσμιος Δύναμις, που προήλθε «εκ των επτά» στα τελευταία χρόνια και μετά από τον Πρώτο Παγκόσμιο Πόλεμο, δεν είναι ο διεθνής Κομμουνισμός. Μάλλον, είναι η διεθνής οργάνωσις ειρήνης και ασφαλείας, πρώτα υπό την μορφή της Κοινωνίας των Εθνών και τώρα υπό την μορφή των Ηνωμένων Εθνών.\n34. Ποιος, ειδικώς, υποστηρίζει αυτή την Ογδόη Παγκόσμιο Δύναμι και σε ποιο βαθμό, σύμφωνα με το Αποκάλυψις 13:15;\n34 Η Εβδόμη Παγκόσμιος Δύναμις, της Βρεττανίας και Αμερικής, υπήρξε ο κύριος συνήγορος και υποστηρικτής αυτής της διεθνούς οργανώσεως παγκοσμίου ειρήνης και ασφαλείας. Στην Αποκάλυψι 13:11-15 η Βρεττανο-Αμερικανική δυαδική παγκόσμιος δύναμις φαίνεται προφητικά ως να προτείνη και δίνη πνοήν ζωής σ’ αυτή τη διεθνή οργάνωσι, που είναι μια εικόνα του πολιτικού θηρίου που βγαίνει από τη θάλασσα.\n35, 36. Ποια άλλη αξιοσημείωτη πληροφορία έλαβε ο Ιωάννης γι’ αυτή την Ογδόη Παγκόσμιο Δύναμι, όπως δείχνει το Αποκάλυψις 17:8;\n35 Σε αρμονία με τούτο, το κοκκινόχρωμο, επτακέφαλο θηρίο, που είναι η Ογδόη Παγκόσμιος Δύναμις, πρέπει να είναι σύμβολα της τώρα νεκρής Κοινωνίας των Εθνών και του ζωντανού διαδόχου της των Ηνωμένων Εθνών. Ακόμη και η διπλή της εμφάνισις, ή η διπλή της μορφή, προελέχθη, όχι στην Αποκάλυψι, κεφάλαιο δέκατο τρίτο, που μας λέγει πώς έρχεται σε ύπαρξι, αλλά στην Αποκάλυψι 17:8, που λέγει:\n36 «Το θηρίον το οποίον είδες, ήτο, και δεν είναι, και μέλλει να αναβή εκ της αβύσσου και να υπάγη εις απώλειαν· και θέλουσι θαυμάσει οι κατοικούντες επί της γης, των οποίων τα ονόματα δεν είναι γεγραμμένα εν τω βιβλίω της ζωής από καταβολής κόσμου, βλέποντες το θηρίον το οποίον ήτο, και δεν είναι, αν και ήναι.»\n37. Εξηγήστε πώς το Αποκάλυψις 17:8 εξεπληρώθη στη δράσι αυτής της Ογδόης Παγκοσμίου Δυνάμεως.\n37 Η εμφάνισις αυτού του κόκκινου θηρίου στη γη διεκόπη από τη μετάβασί του στην άβυσσο, οπότε έπαυσε να λειτουργή στη γη. Πότε συνέβη αυτό; Σύμφωνα με την ιστορία, αυτό έγινε όταν εξερράγη ο Δεύτερος Παγκόσμιος Πόλεμος τον Σεπτέμβριο του 1939 παρά την ύπαρξι της Κοινωνίας των Εθνών, η οποία είχε οργανωθή μετά τον Πρώτο Παγκόσμιο Πόλεμο για να διατηρήση ειρήνη και να κάμη τον κόσμο ασφαλή από έναν άλλο, τουλάχιστον, παγκόσμιο πόλεμο. Από την αρχή αυτής της δευτέρας παγκοσμίου συρράξεως το συμβολικό κόκκινο θηρίο έδειξε ότι είχε έλλειψι δυνάμεως, ότι ήταν αβοήθητο. Έγινε, κατ’ ουσίαν, ανύπαρκτο. Πραγματικά επήγε στην άβυσσο της ομοίας με θάνατο ανικανότητος, ανίκανο να ζήση σύμφωνα με τον καταστατικό χάρτη του. Δεν επροστάτευσε τις Ηνωμένες Πολιτείες της Αμερικής, που δεν ήταν μέλος της Κοινωνίας, από το να εξαναγκασθή να εισέλθη στον πόλεμο και να γίνη πάλι πολεμικός σύμμαχος της Μεγάλης Βρεττανίας, μέλους της Κοινωνίας. Δεν επετάχυνε το τέλος του πολέμου και τη διευθέτησι μιας διασκέψεως ειρήνης. Αυτό το έκαμε η υπέρτερη δύναμις των δημοκρατικών συμμάχων, συνδεδεμένη με την εισαγωγή της ατομικής βόμβας στον πόλεμο. Ασφαλώς το συμβολικό κόκκινο θηρίο ήταν στην άβυσσο στη διάρκεια του 1939- 1945.\n38. Μήπως η εκ νέου ανάβασις του κοκκινόχρωμου θηρίου εξέπληξε τους μάρτυρας του Ιεχωβά; Γιατί;\n38 Αλλ’ από το μεσοπολεμικό έτος 1942 η ανάβασις του κόκκινου θηρίου από την άβυσσο ανεμένετο από τους μάρτυρας του Ιεχωβά, και αυτοί θαρραλέα έκαμαν γνωστή την προσδοκία τους στο κοινόν, προφορικώς και εντύπως, βασίζοντας την πιστή προσδοκία των στην προφητεία της Αποκαλύψεως 17:8.* Αυτή η πεποίθησίς των εβασίζετο στερεά, και έτσι η προσδοκία των δεν απέτυχε. Προτού τελειώση εντελώς ο Δεύτερος Παγκόσμιος Πόλεμος, έλαβε χώραν η Διάσκεψις των Ηνωμένων Εθνών για Διεθνή Οργάνωσι, από τις 25 Απριλίου ως τις 26 Ιουνίου 1945, με αντιπροσώπους από πενήντα έθνη, μη περιλαμβανομένων των Ναζι-Φασιστικών δυνάμεων και συμμάχων. Πού; Σε μια πόλι της Εβδόμης Παγκοσμίου Δυνάμεως, δηλαδή, στον Άγιο Φραγκίσκο της Καλιφορνίας των Ηνωμένων Πολιτειών. Η Διάσκεψις ετελείωσε με την υπογραφή του καταστατικού Χάρτου των Ηνωμένων Εθνών από αντιπροσώπους των πενήντα εκείνων εθνών.\n39, 40. Ποιοι, πάλι, ήσαν οι πρώτιστοι στη διοργάνωσι αυτής της Ογδόης Παγκοσμίου Δυνάμεως και τη χορήγησι ζωής σ’ αυτήν, και πότε αυτή άρχισε μια φορά ακόμη να λειτουργή;\n39 Ποιοι ήσαν οι πρώτιστοι στη διευθέτησι της οργανώσεως των Ηνωμένων Εθνών; Τα ίδια έθνη που είχαν προτείνει και δώσει ζωή στην Κοινωνία των Εθνών, δηλαδή, η δικέρατη εκείνη παγκόσμια δύναμις της Βρεττανίας και της Αμερικής, η οποία προελέχθη στην Αποκάλυψι 13:11-15. Τα Ηνωμένα Έθνη ήσαν πολύ όμοια με την Κοινωνία των Εθνών, έχοντας τον ίδιο αντικειμενικό σκοπό με όμοια μέσα, και ήσαν, κατ’ ουσίαν, το ίδιο συμβολικό κόκκινο θηρίο. Έτσι το κόκκινο θηρίο ανέβη από την άβυσσο.\n40 Στις 24 Οκτωβρίου 1945, ο Καταστατικός Χάρτης των Ηνωμένων Εθνών έλαβε την επικύρωσι είκοσι εννέα κυβερνήσεων, περιλαμβανομένων των κυριωτέρων συμμάχων δυνάμεων που είναι γνωστές ως οι Πέντε Μεγάλοι. Δυνάμει τούτου, ο Καταστατικός Χάρτης των Ηνωμένων Εθνών τότε έγινε μέρος του διεθνούς νόμου. Εκεί το συμβολικό κόκκινο θηρίο εβγήκε από την άβυσσο και, παρά μερικές οικονομικές δυσκολίες, εξεδηλώθη έκτοτε ως η Ογδόη Παγκόσμιος Δύναμις. Η επανεμφάνισις του κόκκινου θηρίου στην παγκόσμια σκηνή επροξένησε μεγάλο θαυμασμό μεταξύ των κατοίκων της γης, εκτός των μαρτύρων του Ιεχωβά, οι οποίοι ήσαν πληροφορημένοι από τις προφητικές Γραφές.\n41. Ποια σχόλια των ηγετών του κόσμου δείχνουν ότι τα Ηνωμένα Έθνη είναι όμοια με τον προκάτοχο τους, γεμάτα από ονόματα βλασφημίας;\n41 Αυτοί οι κάτοικοι της γης εθαύμασαν υπερβολικά για την αναβίωσι του κόκκινου θηρίου. Πολλή εμπιστοσύνη εδόθη στην ικανότητά του να είναι μια δύναμις για παγκόσμια ειρήνη και ασφάλεια. Μεγάλες προσδοκίες εξεδηλώθησαν γι’ αυτό και του εδόθησαν προσδιορισμοί οι οποίοι ήσαν πραγματικά βλάσφημοι από την άποψι της Αγίας Γραφής. Πώς; Κατά το ότι σ’ αυτό το «θηρίον» απενεμήθησαν εξουσίες και προσδιωρίσθησαν καθήκοντα που πραγματικά ανήκουν στη βασιλεία του Θεού και στον Χριστό της ή Μεσσία της. Ήδη στο 1919 η κόκκινη Κοινωνία των Εθνών είχε σοβαρά ονομασθή «η πολιτική έκφρασις της Βασιλείας του Θεού επάνω στη γη.» Και τώρα τα Ηνωμένα Έθνη, ο διάδοχος αυτής της Κοινωνίας, ωνομάσθη το καλύτερο μέσον για ειρήνη, ναι, κάτι περισσότερο απ’ αυτό, η «τελευταία ελπίς ειρήνης». Έτσι σήμερα μπορούμε να δούμε στην πραγματικότητα εκείνο που ο απόστολος Ιωάννης είδε σε σύμβολο, ότι το κοκκινόχρωμο θηρίο ‘γέμει ονομάτων βλασφημίας’. Εκείνες τις εκφράσεις θαυμασμού γι’ αυτό τις στρέφουν οι ψευδείς θρησκευόμενοι, όχι στη λατρεία του Ιεχωβά Θεού του Δημιουργού, αλλά στην ειδωλολατρία ενός ανθρωποποιήτου δημιουργήματος, στη λατρεία μιας πολιτικής εικόνος, στη λατρεία μιας διεθνούς οργανώσεως για παγκόσμια ειρήνη και ασφάλεια.—Αποκάλ. 17:3.\n42. (α) Γιατί δεν θα σωθούν εκείνοι που λατρεύουν αυτό το θηρίο; (β) Ποιο επίκαιρο ερώτημα τίθεται έτσι, με ποια καταπληκτική απάντησι;\n42 Πρόκειται μήπως αυτή η λατρεία του κόκκινου θηρίου να σώση αυτούς τους θαυμάζοντας κατοίκους της γης; Όχι! Διότι είναι γραμμένο ότι «τα ονόματα [αυτών] δεν είναι γεγραμμένα εν τω βιβλίω της ζωής από καταβολής κόσμου.» (Αποκάλ. 17:8) Αλλά γιατί η θρησκεία των δεν τους αναχαιτίζει από το να διαπράξουν ειδωλολατρία, η οποία είναι αντίθετη προς την πρώτη και δευτέρα από τις Δέκα Εντολές του Ιεχωβά Θεού; Η Αποκάλυψις, κεφάλαιο δέκατο έβδομο, συμβολικά μας δείχνει γιατί. Αυτό συμβαίνει επειδή υπάρχει μια γυναίκα που ιππεύει στο κόκκινο θηρίο. Διαβάζομε:\n43. (α) Περιγράψτε την εμφάνισι της γυναικός που ιππεύει σ’ αυτό το θηρίο. (β) Ποιο είναι το όνομα της, και με τι εμέθυε;\n43 «Και με έφερεν [ο άγγελος που ενεφανίσθη στον Ιωάννη] εν πνεύματι εις έρημον· και είδον γυναίκα καθημένην επί θηρίον κόκκινον, γέμον ονομάτων βλασφημίας, έχον κεφαλάς επτά και κέρατα δέκα. Και η γυνή ήτο ενδεδυμένη πορφύραν και κόκκινον, και κεχρυσωμένη με χρυσόν και λίθους τιμίους και μαργαρίτας, έχουσα εν τη χειρί αυτής χρυσούν ποτήριον, γέμον βδελυγμάτων και ακαθαρσίας της πορνείας αυτής· και επί το μέτωπον αυτής ήτο όνομα γεγραμμένον, Μυστήριον, Βαβυλών η μεγάλη, η μήτηρ των πορνών και των βδελυγμάτων της γης. Και είδον την γυναίκα μεθύουσαν εκ του αίματος των αγίων, και εκ του αίματος των μαρτύρων του Ιησού. Και ιδών αυτήν, εθαύμασα θαυμασμόν μέγαν [αλλά, φυσικά, όχι θαυμάζοντας την ίδια].»—Αποκάλ. 17:3-6.\n44. (α) Τι αποδεικνύει γι’ αυτήν το ότι εμέθυε με το αίμα των δούλων του Θεού; (β) Ποια είναι η σημασία του ονόματος της, Βαβυλών η Μεγάλη;\n44 Το γεγονός ότι η γυναίκα ήταν ‘μεθύουσα εκ του αίματος των αγίων [του Θεού], και εκ του αίματος των μαρτύρων του Ιησού’, τι αποδεικνύει; Αποδεικνύει ότι είναι εναντίον του Ιεχωβά Θεού και εναντίον του Υιού του Ιησού του Μεσσία ή Χριστού. Δεν είναι, επομένως, με το μέρος της μιας αληθινής λατρείας, της μιας αληθινής θρησκείας. Το όνομα που βρίσκεται στο μέτωπό της, αν και μυστήριο, προδίδει ποια είναι η γυναίκα. Το κύριο μέρος του ονόματός της είναι το όνομα της αρχαίας εχθράς του Ιεχωβά Θεού, της Βαβυλώνος. Αλλ’ αυτή είναι μεγαλύτερη από την πόλι εκείνη που οικοδομήθηκε υπό την διεύθυνσι του Νεβρώδ επάνω στον Ευφράτη Ποταμό· γι’ αυτό ακριβώς ονομάζεται «Βαβυλών η Μεγάλη.» Η αρχαία πόλις Βαβυλών ήταν, ως την καταστρεπτική πτώσι της το 539 π.Χ., εξόχως θρησκευτική· ήταν οδηγός στην ψευδή θρησκεία. Α, τώρα, βλέπομε ότι η μυστηριώδης Βαβυλών η Μεγάλη είναι, όχι η ειδωλολατρική Ρώμη των επτά λόφων, αλλά η παγκόσμια αυτοκρατορία της Βαβυλωνιακής θρησκείας που συνάγει όλο τον κόσμο κάτω από την κυριαρχία της.\n45. (α) Τι παριστάνουν τα ύδατα όπου η πόρνη κάθηται, και επί πόσον καιρό υπήρξε επάνω σ’ αυτά τα ύδατα; (β) Ποια ευκινησία έδειξε αυτή η πόρνη δια μέσου των ετών;\n45 Γι’ αυτό ακριβώς ο άγγελος είπε στον Ιωάννη εξηγώντας το μυστήριο: «Τα ύδατα τα οποία είδες, όπου η πόρνη κάθηται, είναι λαοί και όχλοι, και έθνη και γλώσσαι. Και η γυνή την οποίαν είδες, είναι η πόλις η μεγάλη η έχουσα βασιλείαν επί των βασιλέων της γης.» (Αποκάλ. 17:15, 18) Αυτή εκάθητο επάνω σ’ αυτά τα συμβολικά ύδατα και είχε βασιλείαν επί των αρχόντων της γης πολύ προτού το κόκκινο θηρίο στηθή ως ειδωλολατρική εικόνα. Μόλις ενεφανίσθη αυτό το συμβολικό θηρίο μετά τον Πρώτο Παγκόσμιο Πόλεμο, αυτή ανερριχήθη στα νώτα του. Λόγω της θρησκευτικής της εξουσίας, αυτό ήταν εύκολο γι’ αυτήν. Όταν το κόκκινο «θηρίον» επήγε στην άβυσσο στη διάρκεια του Δευτέρου Παγκοσμίου Πολέμου, αυτή εξακολούθησε να κάθεται ‘επί υδάτων πολλών’, δηλαδή, επάνω στους λαούς, τους όχλους, τα έθνη και τις γλώσσες, και να ασκή «βασιλείαν επί των βασιλέων της γης.» (Αποκάλ. 17:1) Όταν το «θηρίον» ανέβη από την άβυσσο με τη βοήθεια ειδικά της εβδόμης κεφαλής του, της Αγγλο-Αμερικανικής Παγκοσμίου Δυνάμεως, η Βαβυλών η Μεγάλη αμέσως ανερριχήθη επάνω στα νώτα του, και εκεί κάθεται ως αυτή την ημέρα.\n46. Πώς έδειξε αυτή η πονηρή γυναίκα ότι είναι «η μήτηρ των πορνών»;\n46 Ήταν απλώς αναμενόμενο ότι θα ίππευε αυτό το θηρίο, που είναι μια πολιτική οργάνωσις, μια παγκόσμιος δύναμις. Η Βαβυλών η μεγάλη είναι μια πόρνη και ονομάζεται «η μήτηρ των πορνών». Ο άγγελος του Θεού είπε ότι αυτή είναι η ‘πόρνη η μεγάλη, η καθήμενη επί των υδάτων των πολλών· μετά της οποίας επόρνευσαν οι βασιλείς της γης, και εμεθύσθησαν οι κατοικούντες την γην εκ του οίνου της πορνείας αυτής’. (Αποκάλ. 17:1, 2) Αφού το κόκκινο θηρίο συμβολίζει μια πολιτική οργάνωσι, την Ογδόη Παγκόσμια Δύναμι, και οι επτά κεφαλές του συμβολίζουν «επτά βασιλείς» ή επτά παγκόσμιες δυνάμεις, η Βαβυλών η Μεγάλη θ’ ακολουθούσε την τακτική της πορεία και θα διέπραττε πορνεία μαζί του όπως ακριβώς είχε διαπράξει πορνεία με τις προηγούμενες επτά παγκόσμιες δυνάμεις και άλλους «βασιλείς της γης». Να το πούμε συμβολικά, θα διέπραττε πορνεία μ’ ένα θηρίο, η οποία πράξις είναι κτηνωδία, αμαρτία που είναι βδελυκτή και που καταδικάζεται από τον νόμον του Θεού.—Λευιτ. 20:15, 16.\n47. Γιατί η πόρνη ενδιαφέρεται τόσο πολύ για την πολιτική του κόσμου, και ως πού έφθασε για να κερδίση την εύνοια των κοσμικών κυβερνήσεων;\n47 Η πορνεία της συνίσταται στο ότι ενώνει τη θρησκεία της με την πολιτική, παίζοντας μαζί με τους πολιτικούς για τον πλουτισμό της. Ενδιαφέρεται εντατικά για την πολιτική, αλλ’ αυτό γίνεται ειδικά για να μπορή να ελέγχη την κοσμική πολιτική προς όφελός της, υπαγορεύοντας στους πολιτικούς τα θελήματά της. Υποθέτει ότι έχει το θείο δικαίωμα να στέφη και να εκθρονίζη βασιλείς. Εξεπορνεύθη με τους πολιτικούς άρχοντας. Μετεχειρίσθη τη θρησκευτική της εξουσία για να εξυπηρετήση τις φιλοδοξίες των αρχόντων, ακόμη για να ευλογήση τους στρατούς των εξωπλισμένους με όργανα σφαγής και να αγιάση τους ιδιοτελείς των πολέμους, και να δώση σ’ εκείνους, που φονεύονται όταν προσπαθούν να φονεύσουν άλλους στον πόλεμο, ένα άμεσο διαβατήριο στην ουράνια δόξα. Δεν είναι καθόλου παράδοξο ότι είναι τόσο λαμπρά ντυμένη.\n48. Εξηγήστε την έκφρασι «εμεθύσθησαν οι κατοικούντες την γην εκ του οίνου της πορνείας αυτής.»\n48 Τι, όμως, έλαβε ο κοινός λαός από τη διάπραξι της πορνείας της με τους κοσμικούς άρχοντας; Τούτο, όπως αναφέρεται: «εμεθύσθησαν οι κατοικούντες την γην εκ του οίνου της πορνείας αυτής.» Αναγκάσθηκαν να υποφέρουν από όλα τα ιδιοτελή, φιλόδοξα, επιθετικά, άπληστα σχέδια που αυτή ευλόγησε και στα οποία συνειργάσθη για ν’ αρέση απλώς στους πολιτικούς άρχοντας, τους εραστάς της που πληρώνουν γενναιόδωρα. Οι άνθρωποι έφθασαν στο σημείο να τρικλίζουν, να είναι ζαλισμένοι από όλη την ταραχή, τη θλίψι, τη στέρησι, την ταλαιπωρία και την καταπίεσι που τους εδόθη να πιούν από το «χρυσούν ποτήριον» της Βαβυλώνος της Μεγάλης. Το γεγονός, ότι αυτή είπε θρησκευτικά στους πάσχοντας λαούς ότι αυτά το πράγματα είναι θέλημα του Ουρανού γι’ αυτούς, δεν ελάφρυνε τα παθήματά των, δεν εθεράπευσε τις πληγές των, ούτε παρηγόρησε τις πονεμένες καρδιές των. Το χρυσό της ποτήρι είναι ρυπαρό μέσα.\n49. Ποιες είναι οι θυγατέρες οργανώσεις που παρήγαγε η Βαβυλών;\n49 Η πορνεία της Βαβυλώνος της Μεγάλης την έκαμε μητέρα, αλλά μητέρα νόθων τέκνων, που ακολουθούν τις κατευθύνσεις της μητέρας των. Έτσι είναι η «μήτηρ των πορνών και των βδελυγμάτων της γης.» Τοπικώς, σε διάφορα έθνη, παρήγαγε θυγατέρες οργανώσεις, θρησκευτικά συστήματα είτε ενωμένα με την τοπική κυβέρνησι σε ένωσι Εκκλησίας και Πολιτείας, είτε στενά συνδεδεμένα με το εθνικό πολιτικό σύστημα και που υπηρετούν ως υπηρέτριες ή παλλακές γι’ αυτό. Αυτή, επίσης, περιποιείται σαν μητέρα βδελυκτά πράγματα, πράγματα που είναι ιδιαιτέρως βδελυκτά στον Θεό, όπως άτομα αγιασμένα για εκπόρνευσι στους ναούς των, χαρτοπαίγνια σε θρησκευτική ιδιοκτησία για τη λήψι ποσοστών από το άδικο κέρδος, ειδωλολατρίες με εικόνες, και ούτω καθεξής.\n50. Κατονομάστε τους διαφόρους τρόπους με τους οποίους η Βαβυλών είναι υπεύθυνη για βαριά ενοχή αίματος.\n50 Μια βαριά ενοχή αίματος ενώπιον του Θεού του Δημιουργού βαρύνει τη Βαβυλώνα τη Μεγάλη. Μετέχει στη μομφή για τους πολέμους που αυτή δεν εχρησιμοποίησε τη μυστική της δύναμι να εμποδίση. Μετέχει στην ενοχή για το χυμένο αίμα εκείνων που αυτή ευλόγησε καθώς τους προσέφερε για θυσία στον θεόν του πολέμου, έστω και αν εμάχοντο σε αντίθετες πλευρές της συρράξεως, θρησκευτικός αδελφός εναντίον θρησκευτικού αδελφού. Εν ονόματι της θρησκείας διεξήγαγε μισαλλόδοξο διωγμό. Υπεκίνησε κτηνώδεις θρησκευτικούς πολέμους, μιας θρησκείας εναντίον άλλης. Προεκήρυξε αγίους πολέμους, με υποσχέσεις ουρανίων ανταμοιβών για κείνους που πεθαίνουν πολεμώντας σ’ αυτούς. Προήγαγε φανατικές σταυροφορίες, όχι μόνον εναντίον των λεγομένων απίστων, αλλά και εναντίον εκείνων, των οποίων τη θρησκεία προσεπάθησε να εξαλείψη δια πυρός και σιδήρου. Οι θρησκευτικές της ιερές εξετάσεις υπήρξαν ειδεχθείς, δαιμονιώδεις. Η ιστορία αναγράφει πόσο δουλικά έπαιξε τον ρόλο της και στις δύο αιματηρότατες εκείνες συρράξεις του ανθρωπίνου γένους, τον Πρώτο Παγκόσμιο Πόλεμο και τον Δεύτερο Παγκόσμιο Πόλεμο. Μ’ αυτούς τους τρόπους εφόνευσε κυρίως τους δικούς της θρησκευόμενους, όμως αυτοί υπήρξαν όλοι πλάσματα του Θεού, και αυτός κρατεί τη Βαβυλώνα τη Μεγάλη υπεύθυνη για το αίμα των.\n51. Πώς αμάρτησε ειδικά απέναντι του Θεού;\n51 Στους θρησκευτικούς διωγμούς της ειδικά αμάρτησε απέναντι του Θεού του Δημιουργού. Ο απόστολος Ιωάννης εφιστά την προσοχή στην ενοχή της αίματος από αυτή την άποψι, λέγοντας: «Και είδον την γυναίκα μεθύουσαν εκ του αίματος των αγίων, και εκ του αίματος των μαρτύρων του Ιησού.» (Αποκάλ. 17:6) Το να πίη αίμα δεν υπήρξε πρόβλημα γι’ αυτήν, έστω και αν ο Νώε, ο προπάππος του Νεβρώδ, έλαβε την εντολή του Θεού να μην πίνη αίμα. (Γέν. 9:3, 4) Εν τούτοις, η Βαβυλών η Μεγάλη εδοκίμασε μεθυστική ηδονή πίνοντας το αίμα των αγίων του Θεού και των μαρτύρων του Ιησού Χριστού, διακηρύττοντάς τους αιρετικούς, απειλή στη Βαβυλωνιακή θρησκευτική κοινωνία, και διώκοντας τους μέχρι θανάτου με τη βοήθεια του Κράτους.\n52. Ποια λόγια ενός από τους επτά αγγέλους είναι έπειτα ιδιαιτέρου ενδιαφέροντος;\n52 Είναι, λοιπόν, μήπως παράδοξο, ότι εδόθη ένα όραμα σ’ έναν από αυτούς τους πάσχοντας «μάρτυρας του Ιησού» για να εικονίση πώς η θεία κρίσις θα εκτελεσθή επάνω σ’ αυτή την παγκόσμια αυτοκρατορία της Βαβυλωνιακής θρησκείας; Καθόλου! Ο Ιωάννης εισάγει αυτό το ιδιαίτερο μέρος της Αποκαλύψεως σ’ εμάς, λέγοντας: «Και ήλθεν είς εκ των επτά αγγέλων των εχόντων τας επτά φιάλας [πλήρεις του θυμού του Θεού], και ελάλησε μετ’ εμού, λέγων μοι, Ελθέ, θέλω σοι δείξει την κρίσιν της πόρνης της μεγάλης, της καθημένης επί των υδάτων των πολλών μετά της οποίας επόρνευσαν οι βασιλείς της γης, και εμεθύσθησαν οι κατοικούντες την γην εκ του οίνου της πορνείας αυτής.» (Αποκάλ. 17:1, 2) Πώς εξετελέσθη η κρίσις;\n53. Έπειτα ποια κρίσις λαμβάνει χώραν, και ποίου θέλημα είναι ότι εκτελείται η κρίσις αυτή;\n53 Ο Ιωάννης μάς δίνει μια εικόνα τούτου με τα εξής λόγια: «Και τα δέκα κέρατα, τα οποία είδες επί το θηρίον, ούτοι θέλουσι μισήσει την πόρνην, και θέλουσι κάμει αυτήν ηρημωμένην και γυμνήν, και τας σάρκας αυτής θέλουσι φάγει, και αυτήν θέλουσι κατακαύσει εν πυρί· διότι ο Θεός έδωκεν εις τας καρδίας αυτών να κάμωσι την γνώμην αυτού, και να γείνωσι της αυτής γνώμης, και να δώσωσι την βασιλείαν αυτών εις το θηρίον, εωσού εκτελεσθώσιν οι λόγοι του Θεού.»—Αποκάλ. 17:16, 17.\n54. Τι παριστάνουν τα δέκα κέρατα του κοκκινόχρωμου θηρίου, και γιατί δέκα;\n54 Τα δέκα εκείνα κέρατα εικονίζοντο ως να ευρίσκοντο στις επτά κεφαλές του κοκκινόχρωμου θηρίου. Τι παριστάνουν; Ο ουράνιος άγγελος το είπε στον Ιωάννη με τα εξής λόγια: «Και τα δέκα κέρατα τα οποία είδες, είναι δέκα βασιλείς, οίτινες βασιλείαν δεν έλαβον έτι, αλλά μίαν ώραν λαμβάνουσιν εξουσίαν ως βασιλείς μετά του θηρίου. Ούτοι έχουσι μίαν γνώμην, και θέλουσι παραδώσει εις το θηρίον την δύναμιν και την εξουσίαν εαυτών.» (Αποκάλ. 17:12, 13) Έτσι τα κέρατα συμβολίζουν κυβερνητικούς άρχοντας. (Παράβαλε Δανιήλ 8:2-8, 20, 21) Επειδή ο αριθμός δέκα στη Γραφή είναι σύμβολο τελειότητος, οι «δέκα βασιλείς» αντιπροσωπεύουν όλους τους κυβερνητικούς άρχοντας, ιδιαίτερα εκείνους που αποτελούν μέρος του συμβολικού κόκκινου θηρίου, της διεθνούς οργανώσεως για παγκόσμια ειρήνη και ασφάλεια.\n55. Τι δεν έκαμε η Βαβυλών ή τα δέκα κέρατα στο τέλος του Πρώτου Παγκοσμίου Πολέμου;\n55 Στο τέλος του Πρώτου Παγκοσμίου Πολέμου η Βαβυλών η Μεγάλη δεν είπε σ’ εκείνα τα συμβολικά «δέκα κέρατα» να παραδώσουν τις εθνικές και αυτοκρατορικές κυριαρχίες των στη Μεσσιανική βασιλεία του Θεού, που είχε γεννηθή στους ουρανούς για ν’ αναλάβη την κυριαρχία όλης της γης. Ούτε εκείνα τα «δέκα κέρατα» ήθελαν να προβούν σε μια τέτοια παράδοσι. Στη διάρκεια του Πρώτου Παγκοσμίου Πολέμου κατεδίωξαν τους Χριστιανούς μάρτυρας του Ιεχωβά και περιφρονητικά αρνήθηκαν να δεχθούν το άγγελμα της εγκαθιδρυμένης βασιλείας του Θεού.\n56. Πώς τα δέκα κέρατα τώρα εκτελούν τη γνώμη του Θεού;\n56 Ο Θεός έθεσε ως σκοπό την καταστροφή αυτών των συμβολικών «δέκα κεράτων», όπως ακριβώς το είχε ειπεί πολύ πρωτύτερα. Ήταν η βουλή του να τους φέρη με στρατηγικούς χειρισμούς τώρα στην καταστροφή των, να τους καταστρέψη σ’ ένα συνδυασμό, όλους εφάπαξ. Συνεπώς, με τους αοράτους στρατηγικούς χειρισμούς του, «ο Θεός έδωκεν εις τας καρδίας αυτών να κάμωσι την γνώμην αυτού.» Πώς θα έκαναν τη γνώμη του Θεού γι’ αυτούς να μπουν σε συνδυασμένη εναντίωσι σ’ Αυτόν; Με το να έλθουν σε ενότητα γνώμης ή ιδέας και να σχεδιάσουν μια διεθνή οργάνωσι για παγκόσμια ειρήνη και ασφάλεια και κατόπιν να ενωθούν μαζί της σαν μια οικογένεια εθνών, να ενωθούν ιδιαίτερα στα σημερινά Ηνωμένα Έθνη. Έτσι, αντί να δώσουν τη βασιλεία των στον Θεό παραχωρώντας την επίγεια κυριαρχία των στη Μεσσιανική του κυβέρνησι, προέβησαν, όπως λέγει η Αποκάλυψις 17:17, στο «να γείνωσι της αυτής γνώμης, και να δώσωσι την βασιλείαν αυτών εις το θηρίον, εωσού εκτελεσθώσιν οι λόγοι του Θεού.»\n57. Πώς τα έθνη έδωσαν δύναμι και εξουσία στο «θηρίον»;\n57 Έτσι από το 1919 και έπειτα, όταν επεκυρώθη ο Καταστατικός Χάρτης της Κοινωνίας των Εθνών, αυτοί άρχισαν να δίδουν τη βασιλεία των στο κοκκινόχρωμο «θηρίον». Έδωσαν τη δύναμί των και την εξουσία των σ’ αυτό. Με το να γίνουν μέλη-έθνη της διεθνούς οργανώσεως για παγκόσμια ειρήνη και ασφάλεια, της Ογδόης Παγκοσμίου Δυνάμεως, «μίαν ώραν λαμβάνουσιν εξουσίαν ως βασιλείς μετά του θηρίου.» (Αποκάλ. 17:12, 13) Με μια συγκριτική έννοια, είναι μόνο ‘μία ώρα’ ως την καταστροφή του θηρίου. Αυτό έχει μόνο «μίαν ώραν» ζωής.\n58. Τι ησθάνετο η Βαβυλών για το «θηρίον», και ποιο θα είναι το τελικό αποτέλεσμα γι’ αυτήν και για το θηρίο;\n58 Η Βαβυλών η Μεγάλη, που ήταν ανυπόμονη να ιππεύση σ’ ένα τέτοιο «θηρίον», επεδοκίμασε αυτή τη διεθνή ενέργεια, έστω και αν ήταν εναντίον της ουρανίας βασιλείας του Αρνίου του Θεού, που οι Χριστιανοί μάρτυρες του Ιεχωβά διεκήρυτταν. Ποιο είναι και θα είναι το αποτέλεσμα αυτής της παροχής εθνικής δυνάμεως και εξουσίας στο «θηρίον», το χαϊδεμένο ζώο της Βαβυλώνος της Μεγάλης; Η Αποκάλυψις 17:14 απαντά: «Ούτοι θέλουσι πολεμήσει με το Αρνίον, και το Αρνίον θέλει νικήσει αυτούς, διότι είναι Κύριος των κυρίων και Βασιλεύς των βασιλέων και όσοι είναι μετ’ αυτού, είναι κλητοί και εκλεκτοί και πιστοί.» Μ’ αυτό τον τρόπο, ή, γι’ αυτό το λόγο, το κόκκινο «θηρίον», που είναι τώρα παρόν αφού εξήλθε από την άβυσσο, θα «υπάγη εις απώλειαν». Όταν αυτό συμβή, θα «εκτελεσθώσιν οι λόγοι του Θεού.»—Αποκάλ. 17:8, 17.\n59. Εν τούτοις, ποιος πηγαίνει στην καταστροφή πρώτος και με τίνος τα χέρια;\n59 Θα καταστραφή μήπως η Βαβυλών η Μεγάλη, η ιππεύτρια του κόκκινου «θηρίου», στον ίδιο καιρό με το «θηρίον» και έτσι θ’ απολαύση την ιππασία της ως πόρνης επάνω σ’ αυτό ως το τέλος; Όχι! Όχι σύμφωνα με την ήδη αναγεγραμμένη δικαστική απόφασι του Ιεχωβά Θεού. Η ήδη εκδοθείσα απόφασίς του είναι ότι τα ίδια τα αντικείμενα της αγάπης της πρέπει να την καταστρέψουν, προτού αυτά τα ίδια καταστραφούν. Αυτή επί πολύν καιρό είχε την ιδιοτελή αγάπη μιας πόρνης ή εταίρας γι’ αυτό το «θηρίον», και τα δέκα του κέρατα. Φρονεί ότι θα είναι πάντοτε ελκυστική σ’ αυτούς και θα είναι ικανή να διατηρή την προστασία τους ικανοποιώντας την ιδιοτελή ανήθικη τέρψι τους. Αλλά σε τούτο απατάται και παραδίδει τον εαυτό της σε μια ανήκουστη έκπληξι.\n60. Περιγράψτε το καταστρεπτικό τέλος της πόρνης.\n60 Ο Παντοδύναμος Θεός θα διασπάση αυτή την ιδιοτελή ενότητα μεταξύ της πόρνης και του θηρίου με τα δέκα κέρατα, θα μεταστρέψη την ιδιοτελή των αγάπη σε περιφρονητικό μίσος και θα παρουσιάση αιτίες στο θηρίο και στα δέκα κέρατα να μισήσουν την πόρνη που είναι στην κορυφή τους και να δώσουν διέξοδο στο μίσος των μανιωδώς επάνω της, θα την ωθήσουν από ένα θρησκευτικό παράδεισο σε ερήμωσι. Θα την απογυμνώσουν από την πορφύρα και τα κόκκινα ενδύματα, από τα χρυσά κοσμήματά της και τους πολύτιμους λίθους και μαργαρίτας, και θα κρούσουν, κενώνοντας από το χέρι της, το χρυσό εκείνο ποτήρι το γεμάτο από βδελύγματα. Θα εκτεθή γυμνή σαν θρησκευτική απάτη. Δεν θα κρατή πια η σάρκα της κάποιο θέλγητρο για χάιδεμα και ανήθικη ένωσι, αλλά το «θηρίον» και τα δέκα του κέρατα θα τρέφονται μ’ ένα κτηνώδη τρόπο από τα σάρκινα μέρη της. Τον σκελετό της θα τον μετατρέψουν σε απλή άσβεστο καίοντας τον με φωτιά. Έτσι η παγκόσμιος αυτοκρατορία της Βαβυλωνιακής θρησκείας θα μετατραπή σε τέφρα, για να καταπατήται από τα πόδια των επιζώντων λατρευτών του αληθινού Θεού Ιεχωβά, των πιστών ακολούθων του ανάσσοντος Υιού του Ιησού Χριστού.—Μαλαχ. 4:3.\n61. Ποιος θα φροντίση να πάη σε καταστροφή το κόκκινο «θηρίο»;\n61 Έπειτα απ’ αυτό, το κόκκινο «θηρίον» και τα δέκα του κέρατα θα υπάγουν, όχι, όχι πάλι στην άβυσσο, αλλά σε ολοκληρωτική καταστροφή για πάντα. Το νικών Αρνίον, εναντίον του οποίου πολεμούν, θα φροντίση γι’ αυτό.\n62. Ποια συμβουλή δίδεται σ’ εκείνους που δεν επιθυμούν να συμμετάσχουν στην τελική τύχη της Βαβυλώνος;\n62 Γνωρίζοντας τώρα από πριν την κρίσι που θα εκτελεσθή σύντομα επάνω στην ψευδή θρησκεία, τι θα κάμωμε εμείς οι άνθρωποι; Η Βαβυλωνιακή πόρνη κάθεται επάνω σε «πολλά ύδατα», πολλούς λαούς, όχλους, έθνη και γλώσσες. Μήπως κάθεται ακόμη επάνω σε κάποιον από μας; Αν ναι, τότε, για να διαφύγωμε το να υποστούμε καταστροφή μαζί της στον καιρό της εκτελέσεως θείας κρίσεως επάνω της, υπάρχει ένα μόνο πράγμα να κάμωμε, χωρίς αναβολή: Με την αγάπη της μιας αληθινής θρησκείας, εξέλθετε από κάτω από αυτήν! Είναι καταδικασμένη! Με την κρίσι του Ιεχωβά Θεού, η Βαβυλών η Μεγάλη εδοκίμασε μια πτώσι το 1919, από το οποίο έτος, πάνω από ένα εκατομμύριο άνδρες, γυναίκες και παιδιά εβάδισαν έξω από αυτήν σε θρησκευτική ελευθερία ως Χριστιανοί μάρτυρες του Ιεχωβά. Τώρα στην κατάστασι της πτώσεώς της πλησιάζει την τρομερή αιώνια καταστροφή της. Επομένως λέμε στους εκζητητάς του Θεού που είναι ακόμη κάτω από τη θρησκευτική εξουσία της: Εγκαταλείψατε τη Βαβυλώνα τη Μεγάλη.\n63, 64. Ποιοι δεν θέλουν τέτοια ένωσι για να διαφύγουν την τελική τύχη της Βαβυλώνος, αλλά με ποιους θα ταχθούν για αιώνια σωτηρία;\n63 Αυτό δεν σημαίνει ένωσι με το «θηρίον» και τα «δέκα κέρατά» του στη βίαιη καταστροφή αυτής της παγκοσμίου αυτοκρατορίας Βαβυλωνιακής θρησκείας. Τέτοια βίαιη ενέργεια από το «θηρίον» και τα «δέκα κέρατά» του δεν θα κερδίση σωτηρία γι’ αυτά ή σωτηρία για οποιονδήποτε που ενώνεται μαζί τους σε τέτοια βία. Οι απογοητευμένες εκείνες πολιτικές δυνάμεις ας το κάμουν αυτό ως ορατοί πράκτορες του Θεού στην εκτέλεσι της θείας κρίσεως του εναντίον της ψευδούς θρησκείας. Αλλ’ αυτό το έργο δεν είναι για μας!\n64 Η μία αληθινή θρησκεία είναι η σωτηρία μας, διότι με αυτήν λατρεύομε τον ένα ζώντα και αληθινό Θεό, ο οποίος μας προσφέρει σωτηρία μέσω του Υιού του Ιησού του Μεσσία, του Χριστού. Θυμηθήτε τα λόγια του Ιησού σε προσευχή στον Ιεχωβά Θεό: «Ο λόγος ο ιδικός σου είναι αλήθεια.» (Ιωάν. 17:17) Αύτη η αλήθεια είναι εκείνη που μας ελευθερώνει από τη Βαβυλώνα τη Μεγάλη. Ας μπούμε σ’ αυτή την ένδοξη θρησκευτική ελευθερία με το να εγκολπωθούμε τον λόγον του Θεού στην Αγία Γραφή του και κατόπιν ν’ ακολουθήσωμε τα ίχνη του νικηφόρου Αρνίου του Θεού. Αυτό θα νικήση τους πολιτικούς εραστάς της Βαβυλώνος της Μεγάλης και θα μας εισαγάγη σε πλήρη ελευθερία κάτω από την θριαμβευτική βασιλεία του Θεού. Ας κυβερνά η Μεσσιανική βασιλεία του Θεού για πάντα!\nΠαρετέθη από τη σελίδα 3 του βιβλίου Ινδουισμός—Δόγμα και Τρόπος Ζωής, υπό Κ. Ραζαγκοπαλαχάρι, που εξεδόθη στο Τάιμς Πρεςς του Ινδοστάν, Νέο Δελχί, Ινδία. (Πρώτη Εκτύπωσις)\nΒλέπε σελίδες 18-22 του βιβλιαρίου Ειρήνη—Μπορεί να Διαρκέση; που εξεδόθη (στην Αγγλική) το 1942 από τη Βιβλική και Φυλλαδική Εταιρία Σκοπιά της Πενσυλβανίας.\n[Εικόνα στη σελίδα 180]\nΒαβέλ—Από εδώ επεξετάθη παγκοσμίως η ψευδής θρησκεία\n[Εικόνα στη σελίδα 188]\nΚαταστροφή της παγκοσμίου αυτοκρατορίας της Βαβυλωνιακής θρησκείας, όπως περιγράφεται σε συμβολική γλώσσα από έναν άγγελο στον απόστολο Ιωάννη


Όσο γρήγορα και αν αναπτύσσεται η αλληλέγγυα οικονομία, εκατομμύρια άνθρωποι που παλεύουν για έναν «άλλο κόσμο», δεν συμμετέχουν σ' αυτήν. Καταρχήν, επειδή δεν την γνωρίζουν. Δεύτερον, εξαιτίας της σχετικά δύσκολης πρόσβασης στα προϊόντα και τις υπηρεσίες που προσφέρονται στα πλαίσια αυτής της άλλης οικονομίας.\nΚαθώς προοδεύουν στα οικονομικά και πολιτισμικά πεδία αυτής της επανάστασης, τα δίκτυα αλληλεγγύης θα προοδεύουν επίσης και στη σφαίρα της πολιτικής - μετασχηματίζοντας το Κράτος, δημιουργώντας και ενισχύοντας μηχανισμούς λαϊκής συμμετοχής. Δεν υπάρχει καμία γραμμικότητα σε αυτήν την επανάσταση∙ κάθε πραγματικότητα αλλάζει με τον δικό της τρόπο. Χάριν, όμως, της δικτυακής τους φύσης, οι συνεργατικές διαδικασίες μπορούν να επικοινωνούν και να διδάσκονται από κάθε ιστορική εμπειρία, επιτυχημένη ή μη.


"Τσιμέντο να γίνει!" - Το ΚΑΣ έδωσε το ΟΚ να χτιστεί Mall στην Ακαδημία Πλάτωνος | Tribune.gr\nΕΟΔΥ: 116 νεκροί, 4.943 κρούσματα και 714 διασωληνωμένοι – Σύνολο: 18.716 θάνατοι\nΑρχική ΕΛΛΑΔΑ “Τσιμέντο να γίνει!” – Το ΚΑΣ έδωσε το ΟΚ να χτιστεί Mall στην Ακαδημία Πλάτωνος\n“Τσιμέντο να γίνει!” – Το ΚΑΣ έδωσε το ΟΚ να χτιστεί Mall στην Ακαδημία Πλάτωνος\n8 Ιουλίου 2016, 14:34 | Γράψτε το σχόλιο σας\nΔιαβάστε σχετικά για Αθήνα, Ακαδημία Πλάτωνος, Αρχαιολογία, Αρχαιολόγοι, Κεντρικό Αρχαιολογικό Συμβούλιο (ΚΑΣ), Σύλλογος Ελλήνων Αρχαιολόγων,\nΤροποποίηση του επιτρεπόμενου ύψους στα οικοδομικά τετράγωνα 124, 126, 127 και 128 της περιοχής Ακαδημίας Πλάτωνος φέρνει η γνωμοδότηση του Κεντρικού Αρχαιολογικού Συμβουλίου, που ελήφθη κατά πλειοψηφία, ανοίγοντας έτσι τον δρόμο για την ανέγερση Mall στην περιοχή, παρά τις έντονες αντιδράσεις κατοίκων και αρχαιολόγων.\nΣυγκεκριμένα, ενώ ως τώρα ίσχυε ότι το ύψος των κτηρίων δεν θα έπρεπε να ξεπερνά τα 15 μ., με τη νέα γνωμοδότηση το ύψος τροποποιείται ως εξής:\nΠρος τη μεριά του αρχαιολογικού χώρου δεν θα πρέπει να ξεπερνά τα 18 μ., ενώ προς τη μεριά της λεωφόρου Κηφισού τα 21 μ.\nΤα παραπάνω οικοδομικά τετράγωνα βρίσκονται εκτός των ορίων του αρχαιολογικού χώρου, ενώ στο ένα από αυτά, στο οικοδομικό τετράγωνο 124, υπάρχει ενδιαφέρον εταιρείας για την ανέγερση Mall.\nΗ τροποποίηση πήρε το «πράσινο φως» κατά πλειοψηφία, με τέσσερα από τα μέλη του ΚΑΣ να τάσσονται υπέρ της διατήρησης των 15 μ. και ένα υπέρ των 21 μ. προς όλες τις πλευρές.\nΕπιπλέον, η τελική γνωμοδότηση περιλαμβάνει την πρόβλεψη για διάσπαση των όγκων στα περιγράμματα των κτηρίων, προκειμένου να προσεγγίζουν την κλίμακα και τον χαρακτήρα της ευρύτερης προστατευόμενης περιοχής.\nΗ αρχιτεκτονική μελέτη των νέων εγκαταστάσεων στα εν λόγω οικοδομικά τετράγωνα θα πρέπει να υποβληθεί στις αρμόδιες υπηρεσίες του ΥΠΠΟΑ (Υπουργείο Πολιτισμού και Αθλητισμού), ενώ σε περίπτωση εκσκαφικών εργασιών θα υπάρχει έλεγχος από την αρμόδια Εφορεία Αρχαιοτήτων.\nΗ επιστολή του Συλλόγου Ελλήνων Αρχαιολόγων\nΤην επιστολή του διοικητικού συμβουλίου του Συλλόγου Ελλήνων Αρχαιολόγων (ΣΕΑ) προς τα μέλη του Κεντρικού Αρχαιολογικού Συμβουλίου (ΚΑΣ), σχετικά με τον αρχαιολογικό χώρο της Ακαδημίας Πλάτωνος, γνωστοποίησε ο ΣΕΑ.\nΑφορμή, η εισαγωγή θέματος σήμερα στο ΚΑΣ σχετικά με την έγκριση ή μη τροποποίησης του επιτρεπόμενου ύψους στα οικοδομικά τετράγωνα 124, 126, 127 και 128 της περιοχής Ακαδημίας Πλάτωνος.\nΌπως αναφέρει ο σύλλογος, «ο αρχαιολογικός χώρος βρίσκεται στο επίκεντρο μιας ευρύτερης παρέμβασης της πολιτείας στην περιοχή της Ακαδημίας Πλάτωνος με υλοποίηση έργων ΕΣΠΑ (ενοποιήσεις τμημάτων του άλσους, κατασκευή αποθηκών), που προσβλέπουν στην αναβάθμισή του».\nΣύμφωνα με τον ΣΕΑ, «οι αρχαιότητες που έχουν αποκαλυφθεί σε αυτόν, σε αρμονική συνύπαρξη και άμεσα συνδεδεμένες με τους ελεύθερους χώρους πρασίνου που τις περιβάλλουν, καθώς και το προγραμματιζόμενο Μουσείο της Πόλης των Αθηνών, που έχει χωροθετηθεί στην θέση αυτή, αποτελούν μια ιστορική, αισθητική και λειτουργική ενότητα, η οποία έχει τη δυναμική να αποκτήσει παγκόσμια εμβέλεια.\nΑυτή η προσπάθεια ανάδειξης της περιοχής είναι ο λόγος που τα όρια δόμησης είναι αναγκαίο να παραμείνουν χαμηλά στη γύρω περιοχή, όπως έχει γνωμοδοτήσει το Συμβούλιο Επικρατείας (στην 77/19-3-2013 συνεδρία του), η αρμόδια Εφορεία Αρχαιοτήτων, και το ζητούν και οι κάτοικοι της περιοχής”.\nΚαι συνεχίζει η επιστολή: «Η δημιουργία ενός ακόμη τεράστιου mall στον περιβάλλοντα χώρο της Ακαδημίας Πλάτωνος, με την όχληση και τις χρήσεις του, μόνο υποβάθμιση θα φέρει στην περιοχή του αρχαιολογικού χώρου. Όπως και η «εμπορική χρήση» του ονόματος της Ακαδημίας στον τίτλο ενός πολυκαταστήματος (Academy Gardens). Το ερώτημα επομένως είναι, αν τα κτίρια με μεγάλα ύψη και όγκο συμβαδίζουν με τον στόχο για την ανάδειξη του σημαντικού αρχαιολογικού χώρου της Ακαδημίας Πλάτωνος. Το ερώτημα επίσης είναι, γιατί το θέμα έρχεται και επανέρχεται, ενώ η Αρχαιολογική Υπηρεσία έχει ήδη γνωμοδοτήσει; Υπάρχουν πιέσεις από τον επιχειρηματία για να αλλάξει η προηγούμενη απόφαση; Καλούμε τα μέλη του ΚΑΣ να υπερασπιστούν την ήδη από το παρελθόν εκφρασμένη άποψη της Εφορείας Αρχαιοτήτων Αθηνών, που είναι σύμφωνη με την προστασία του μνημείου και την ανάδειξη του χώρου», αναφέρει μεταξύ άλλων ο ΣΕΑ.\nΑντίθετοι οι κάτοικοι στην απόφαση του ΚΑΣ για το mall “Academy Gardens” στην Ακαδημία Πλάτωνος\nΑντίθετη με τη γνωμοδότηση του Κεντρικού Αρχαιολογικού Συμβουλίου, ως προς την τροποποίηση του επιτρεπόμενου ύψους σε Οικοδομικά Τετράγωνα (ΟΤ) της Ακαδημίας Πλάτωνος, και συγκεκριμένα στην κατασκευή εμπορικού κέντρου σε ένα από αυτά (στη συμβολή Λένορμαν και Κηφισού), είναι η Επιτροπή Κατοίκων της Ακαδημίας Πλάτωνος.\nΕκπρόσωποί της παρέστησαν στη συνεδρίαση της περασμένης Τρίτης για να διατυπώσουν τις απόψεις τους, ενώ κατέθεσαν και σχετικό υπόμνημα.\nΥπενθυμίζουμε ότι το ΚΑΣ γνωμοδότησε, κατά πλειοψηφία, το επιτρεπόμενο ύψος των κτιρίων στα ΟΤ 124, 126, 127 και 128 στην περιοχή, να είναι 18 μέτρα προς τη μεριά του αρχαιολογικού χώρου της Ακαδημίας Πλάτωνος και 21 μέτρα προς την πλευρά της λεωφόρου Κηφισού (έως τώρα ίσχυαν σε όλες τις πλευρές τα 17,5 μέτρα, ενώ η εισήγηση της Εφορείας Αρχαιοτήτων Αθηνών ήταν τα 15 μέτρα).\nΕπιπλέον, στη γνωμοδότηση συμπεριλαμβάνεται η πρόβλεψη για τη διάσπαση των όγκων στα περιγράμματα των κτιρίων, προκειμένου να προσεγγίζουν την κλίμακα και το χαρακτήρα της ευρύτερης προστατευόμενης περιοχής.\nΤο ΑΠΕ-ΜΠΕ μίλησε με την Κική Βάσσου, αρχιτέκτονα και μέλος της Επιτροπής Κατοίκων της περιοχής, για τους λόγους της αντίθεσης.\n«Το θέμα όπως συζητήθηκε στο ΚΑΣ δεν ήταν ουδέτερο. Ήταν διατυπωμένο ως έγκριση ή μη της τροποποίησης του ισχύοντος ύψους στην περιοχή, αλλά αυτό είχε απόλυτη σχέση με τη συγκεκριμένη επένδυση της εταιρίας Artume για το Mall, την οποία προσπαθούν να προχωρήσουν από το 2008 που έχει αγοραστεί η έκταση. Η εταιρεία παρέστη στο ΚΑΣ και παρουσίασε όλο το επενδυτικό σχέδιο. Άρα, οι όροι που τελικά ενέκρινε το Συμβούλιο σε σχέση με το ύψος, έχουν να κάνουν και με την αποδοχή από το ΚΑΣ της επένδυσης. Δηλαδή, εμμέσως πλην σαφώς το ΥΠΠΟ, δια του ΚΑΣ, αποδέχεται ότι το είδος προστασίας του αρχαιολογικού χώρου της Ακαδημίας Πλάτωνος και της ευρύτερης περιοχής, μπορεί να σηκώσει ένα Mall», αναφέρει η κ. Βάσσου.\nΌσο για την πρόβλεψη της διάσπασης όγκων στα περιγράμματα των κτιρίων, που τουλάχιστον δεν θα επιτρέπει την κατασκευή ενός ενιαίου «κουτιού», η ίδια αναφέρει:\n«Το ζήτημα δεν είναι μόνο η αρχιτεκτονική. Το Συμβούλιο της Επικρατείας έχει απορρίψει τρεις φορές τους όρους δόμησης, δηλαδή σχέδια Προεδρικού Διατάγματος (ΠΔ) του υπουργείου Περιβάλλοντος. Η τελευταία απόρριψη αφορά σχέδιο ΠΔ για ύψος 21 μέτρων, ενώ ζήτησε να γνωμοδοτήσει οπωσδήποτε και το ΥΠΠΟ, παρόλο που υπήρχε στα έγγραφα η παλαιότερη γνωμοδότηση του υπουργείου και η εισήγηση της Εφορείας Αρχαιοτήτων Αθηνών για 15 μέτρα», σημειώνει.\nΚαι προσθέτει: «Το θέμα είναι ως εξής: Όταν η εταιρεία αγόρασε το οικόπεδο (σσ. το οικόπεδο στο οποίο βρισκόταν η Κλωστοϋφαντουργία Μουζάκη), η χρήση του Mall δεν επιτρεπόταν. Αγόρασε μια βιομηχανική έκταση στην οποία από το νόμο ήταν χωροθετημένο το βιοτεχνικό κέντρο Αθηνών με 17, 5 μ. ύψος και κάποιους άλλους συντελεστές.\nΑπό το 2011 ξεκίνησε μια διαδικασία κατά παρέκκλιση. Για παράδειγμα, τροποποίησαν ένα νόμο τον Φεβρουάριο του ’11, για να μπορέσουν να προχωρήσουν κατά παρέκκλιση και το κύριο επιχείρημά τους ήταν ότι θα προσφέρουν θέσεις εργασίας και ανάπτυξη. Ξέρετε, όμως, και από άλλες περιπτώσεις, όταν φυτρώνει ένα Mall τί καταστρέφει γύρω του», τόνισε.\nΤέλος, επεσήμανε ότι κι άλλοι φορείς της περιοχής είναι αντίθετοι στην επένδυση: «Θεωρούν ότι με την επένδυση, η οποία στοχεύει σε περιοχές όπως το Περιστέρι, το Αιγάλεω (ως και το Ίλιον εκτιμούν ότι θα φτάσει η επιρροή του), θα χαθούν 6.500 θέσεις εργασίας, περίπου. Ο κύριος λόγος είναι πλέον στους κατοίκους, όσον αφορά στις επιπτώσεις στην ποιότητα ζωής τους, π.χ. κυκλοφοριακό, θόρυβος, αλλά και στους επιχειρηματίες, όσον αφορά στη δουλειά τους.\nΌσο για το τι βήματα θα ακολουθήσουν οι κάτοικοι στο εξής, αναφέρει: «Πολύ σύντομα θα κυκλοφορήσουμε μια ανακοίνωση με τίτλο: “Επειδή ο Πόντιος Πιλάτος ένιψε τας χείρας του, δεν σημαίνει ότι ο Χριστός δεν σταυρώθηκε”. Θα προχωρήσουμε σε ανοιχτές διαδικασίες (βέβαια δεν είναι τυχαίο ότι όλα γίνονται καλοκαίρι), θα επικοινωνούμε μεταξύ μας και θα δούμε τα βήματά μας», καταλήγει.\nΗ Επιτροπή Κατοίκων της Ακαδημίας Πλάτωνος ξεκίνησε το 2008. Κύρια δράση της, όπως αναφέρουν οι δημιουργοί της, είναι η προστασία και ανάδειξη του αρχαιολογικού πάρκου της Ακαδημίας Πλάτωνος.\nΙσχυρές αστυνομικές δυνάμεις τη Δευτέρα στο κέντρο της Αθήνας για την επέτειο της δολοφονίας του Αλ. Γρηγορόπουλου\nΠάπας Φραγκίσκος: Από τον Όλυμπο, την Ακρόπολη, το Άγιον Όρος, η Ελλάς καλεί τον άνθρωπο κάθε εποχής να προσανατολίσει το ταξίδι της ζωής προς τα Άνω\nΠάπας Φραγκίσκος: «Ο Θεός έβαλε την υπογραφή του στην ελευθερία της Ελλάδας»


Σε κανέναν πολίτη δεν μειώθηκε ο ΕΝΦΙΑ | Athens Voice\nΣε κανέναν πολίτη δεν μειώθηκε ο ΕΝΦΙΑ\nΟι αριθμοί είναι αμείλικτοι με τους ψεύτες\nΤην επόμενη φορά που από την τηλεόραση βουλευτής συριζανέλ θα μας κοροϊδεύει, αναπαράγοντας καμαρωτά την προπαγάνδα της Αυγής ότι '«Δύο στους τρεις Έλληνες θα πληρώσουν μειωμένο ή ίδιο φόρο ένφια» θα μπορούσε ο δημοσιογράφος να τον ρωτήσει έκπληκτος ''ένφια; ποιον ένφια;'' Και αφού συνέλθει να τον ρωτήσει αν υπάρχει ένας Έλληνας πολίτης σε κανονικές συνθήκες που η κυβέρνηση φέτος του μείωσε τον ένφια; Ας μας πει έναν (1) ο υπουργός. Έστω έναν!\nΌχι κάποιον που θα πληρώσει λιγότερο γιατί έμεινε άνεργος ή είχε μικρότερο εισόδημα. Αλλά έναν που με τα ίδια φορολογικά στοιχεία με πέρσι, να καλείται να πληρώσει λιγότερο ένφια. Γιατί άλλο μειώνω το ένφια έστω και ένα ευρώ, και άλλο «κάποιοι θα πληρώσουν λιγότερο» (άνω τελεία και ερμηνεία, γιατί τα οικονομικά τους στοιχεία επιδεινώθηκαν). Η κυβέρνηση προπαγανδίζει το δεύτερο. Δηλαδή διαφημίζει την αποτυχία της. Ότι κάποιοι θα πληρώσουν λιγότερο ένφια γιατί το οικονομικό επίπεδο της ζωής τους χειροτέρευσε επί διακυβέρνησης συριζανέλ!\nΗ κυβερνητική προπαγάνδα επειδή δεν μπορεί να υποστηρίξει ότι μείωσε τον φόρο ούτε ένα ευρώ, ούτε σε έναν Έλληνα πολίτη, διαφημίζει ότι κάποιοι θα πληρώσουν λιγότερο ένφια. Ποιοι; Όσοι έμειναν άνεργοι ή μειώθηκαν τα εισοδήματα τους ή όσων (οι περισσότεροι) στα ακίνητα τους μειώθηκε η αντικειμενική αξία τους - δηλαδή μειώθηκε η αξία της περιουσίας τους. Φοβερή επιτυχία. Λιγότερο ένφια πληρώνουν μόνο όσοι χειροτέρευσε η ζωή τους. Για αυτό αναγκαστικά θα πληρώσουν λιγότερο! Αυτή είναι η πραγματικότητα. Η κυβέρνηση την διαστρεβλώνει, ενώ κατ’ ουσίαν την αποκαλύπτει.\nΣε κανέναν Έλληνα πολίτη δεν μειώθηκε ο ένφια. Αντιθέτως, η περιουσία του και τα εισοδήματα του μειώθηκαν και για αυτό θα πληρώσει λιγότερο. Η κυβέρνηση συριζανελ δεν μείωσε τον ενφια ούτε 1 ευρώ σε κανέναν. Αυτό που λέει ο βουλευτής στην τηλεόραση (αποκρύβοντάς το) είναι ότι «Έχασες την δουλειά σου χάρη στην πολιτική μας, αλλά φίλε σανοφάγε σου μειώσαμε τον ένφια!». Μόνος του βάζει τα χεράκια του και βγάζει τα ματάκια του προπαγανδίζοντας. Και η προπαγάνδα του συνεχίζεται, ότι φροντίζουν να πεθάνει και η κατσίκα του γείτονα και ότι σε 500 χιλ. πολίτες έστειλαν αυξημένο λογαριασμό. Παραπάνω ένφια θα πληρώσουν και 7 στις 10 επιχειρήσεις λόγω της επιβολής συμπληρωματικού ΕΝΦΙΑ στα ιδιοχρησιμοποιούμενα ακίνητα. Αυτά του γράφει το non paper αυτά λέει. Δεν καταλαβαίνει τι λέει. Η κατσίκα του γείτονα όμως δεν τρέφει μόνο τον ιδιοκτήτη, τρέφει και τους υπαλλήλους του, τρέφει και τους προμηθευτές του. Χειρότεροι και από τους σαμαροβενιζέλους.\nΜόνο στο κεθεα δεν έβαλαν ένφια, αλλά και πάλι δεν είμαι σίγουρος! Βέβαιο είναι ότι χαμόγελο του παιδιού και άσυλο ανιάτων θα πληρώσουν κάτι παραπάνω. Το μόνο που μένει σε εκκρεμότητα είναι ο πολιτικός που θα πλήρωνε το χαράτσι του στο κεθεα αλλά «την πατήσανε για ένα απλό λόγο, διότι εγώ ζω στο νοίκι αγαπητή μου Μάγδα» να απαντήσει στην ερώτηση που κατέθεσε το ποτάμι στην Βουλή «για το πόσοι είναι εκείνοι που θα πληρώσουν υψηλότερο ένφια και ποια είναι η μέση αύξηση αλλά και για τον αριθμό όσων θα πληρώσουν χαμηλότερο ένφια σε σύγκριση με την προηγούμενη χρονιά και ποια είναι αντίστοιχα η μέση μείωση». Οι αριθμοί είναι σκληροί και δεν είναι αυτοί που καμαρώνουν εκείνοι που θα καταργούσαν τον ένφια από πέρσι. Και οι αριθμοί είναι αμείλικτοι με τους ψεύτες.\nΥπάρχει ένα χρονικό σημείο που η προπαγάνδα γίνεται γελοία και επικίνδυνη. Αντί να υπηρετεί αυτόν που την χρησιμοποιεί και την διαχειρίζεται, αποκαλύπτει την γύμνια του. Η προπαγάνδα αποκαλύπτεται με επιχειρήματα και προτάσεις. Αρκεί να θέλεις να τις κάνεις. Αρκεί να είσαι διατεθειμένος να δεις την πραγματικότητα. Αρκεί να επιλέγεις την πραγματικότητα αντί για τα ψέματα.


Ο APEC είναι κατά του προστατευτισμού και υπέρ του ελεύθερου εμπορίου - Ειδήσεις - Οικονομία - Η Φωνή της Ρωσίας\n14 Νοεμβρίου 2011, 12:52 0\nΟ APEC είναι κατά του προστατευτισμού και υπέρ του ελεύθερου εμπορίου\nΗ περεταίρω ελευθεροποίηση του εμπορίου θα συντελεί στη σταθερή ανάπτυξη της οικονομίας. Οι συμμετέχοντες στη Σύνοδο Κορυφής των χωρών–μελών του Οργανισμού Οικονομικής Συνεργασίας Ασίας – Ειρηνικού (APEC) συνόψισαν τα αποτελέσματα των εργασιών τους στη Χονολουλού.\nΣτο τελικό Ανακοινωθέν της Συνόδου υπογραμμίζεται ότι η σημερινή συνάντηση έγινε την δύσκολη για την παγκόσμια οικονομία περίοδο. Παρ’ όλα αυτά ακριβώς οι χώρες της περιοχής της Ασίας και του Ειρηνικού ωκεανού, στις οποίες αναλογεί σήμερα σχεδόν 60% του παγκόσμιου Ακαθάριστου Εγχώριου Προϊόντος, μπορούν να βγάλουν όλη την παγκόσμια οικονομία απ’ αυτή την κατάσταση.\nΗ δουλιά προς αυτή την κατεύθυνση θα συνεχιστεί και το επόμενο έτος, όταν η προεδρία στην APEC θα περάσει στη Ρωσία (η επόμενη Σύνοδος Κορυφής θα γίνει στο Βλαντιβοστόκ στις 8-9 Σεπτεμβρίου του 2012.), - είπε ο πρόεδρος της Ρωσικής Ομοσπονδίας Ντμίτρι Μεντβέντεφ στην τελική συνέντευξη τύπου στη Χονολουλού.\n- «Θα προωθούμε τα σχέδια υποδομών, θα ασχολούμαστε με την ενέργεια και με τα προβλήματα της επισιτιστικής ασφάλειας και της διανοητικής ιδιοκτησίας. Με δύο λόγια θα ασχολούμαστε με ό,τι θεωρούμε σωστό, λαμβάνοντας υπόψη τη γεωπολιτική σημασία της Ρωσίας»,- παρατήρησε ο Ντμίτρι Μεντβέντεφ.\nΈνα από τα σημαντικά θέματα που συζητήθηκε στη Σύνοδο Κορυφής στη Χονολουλού, ήταν η καταπολέμηση του προστατευτισμού. Για τις χώρες-μέλη του Οργανισμού Οικονομικής Συνεργασίας Ασίας – Ειρηνικού εμφανίζεται σήμερα μία πολύ ρεαλιστική ευκαιρία να δείξουν σε όλο τον κόσμο ένα πολύ καλό παράδειγμα. Παρέτειναν ως το 2015 την δέσμευσή τους να μην παρεμβάλουν επιπρόσθετα εμπόδια στο εμπόριο και στα επενδυτικά σχέδια.\nΟι πρόεδροι της Ρωσίας και των ΗΠΑ κατά τη διάρκεια των συνομιλιών τους στο πλαίσιο του φόρουμ στη Χονολουλού, συνόψισαν, αν μπορούμε να πούμε έτσι, τα αποτελέσματα της τριετούς συνεργασίας τους.\n- «Έχουμε ορισμένες κατακτήσεις, τις οποίες μπορούμε να παρουσιάσουμε χωρίς να ντρεπόμαστε. Γίνεται λόγος για τη Συνθήκη περιορισμού των στρατηγικών επιθετικών εξοπλισμών (START), και τις συμφωνίες που αφορούν τον Παγκόσμιο Οργανισμό Εμπορίου. Όσον αφορά το σύστημα αντιπυραυλικής άμυνας, η κατάσταση πάνω σ' αυτό το πρόβλημα είναι πιο δύσκολη. Δυστυχώς, για τη Ρωσία δεν είναι και πλήρως κατανοητό τι προτείνουν οι εταίροι μας. Νομίζω ότι σύντομα θα ξεκαθαρίσουμε τη θέση μας για το πως θα αντιδράσει η Ρωσία στα προβλήματα που είναι συνδεδεμένα με την ευρωπαϊκή αντιπυραυλική άμυνα»,- σημείωσε ο Ντμίτρι Μεντβέντεφ.\nΤο εγγύς μέλλον στο πλαίσιο του APEC θα γίνουν συγκεκριμένα βήματα για τη δημιουργίοα κοινής περιφερειακής οικονομίας, κάτι που θα συντελέσει σε ακόμα μεγαλύτερη προσέγγιση των εταιρειών και των αγορών διαφόρων χωρών. Ένα από τα μέτρα προς αυτή την κατεύθυνση πρόκειται να γίνει η απλοποίηση των συνθηκών μετακίνησης των πολιτών στην περιοχή.\nΜία άλλη πλευρά της συνεργασίας είναι η επιτάχυνση της μετάβασης στην παγκόσμια οικονομία περιορισμένων υδρογονανθράκων, στη δημιουργία νέων πηγών οικονομικής ανάπτυξης και στο ανέβασμα του επιπέδου απασχόλησης του πληθυσμού. Ένα από τα βήματα στο δρόμο προς την περαιτέρω ανάπτυξη προβλέπεται να γίνει ο περιορισμός της κατανάλωσης της ενέργειας στον παραγωγικό τομέα στις χώρες-μέλη του Οργανισμού Οικονομικής Συνεργασίας Ασίας-Ειρηνικού κατά 45% ως το 2035.\nαποτελέσματα, Σύνοδος Κορυφής, APEC, Οικονομία


www.12sports.gr: Έβγαλαν πρωταθλητές στις Κυκλάδες! - Μπάσκετ - Ειδήσεις για όλα τα αθλήματα της Δωδεκανήσου\nΣτις Κυκλάδες σήμερα ανέδειξαν τις πρωταθλήτριες ομάδες στους άνδρες και στις γυναίκες. Στους άνδρες τον τίτλο πήρε ο Α.Ο. Μυκόνου που θα παίξει στη Γ' Εθνική (είχε καλύτερο συντελεστή σε νίκες- ήττες από την Α.Ε. Σαντορίνης, με τις δύο ομάδες να τερματίζουν πρώτες στους ομίλους τους) και στις γυναίκες η Α.Ε. Σαντορίνης, που θα έχει δικαίωμα συμμετοχής στην Α2 Κατηγορία. Η ανακοίνωση της Ε.Σ.Κ.Κ.: ''Κατόπιν της πρόσφατης αποφάσεως της ΕΟΚ περί απευθείας ανόδου του πρωταθλητή Κυκλάδων στην Γ Εθνική Ανδρών και της πρωταθλήτριας Κυκλάδων στην Α2 Εθνικη Γυναικών, το διοικητικό συμβούλιο της ΕΣΚ Κυκλάδων αποφάσισε κατά πλειοψηφία την ανάδειξη της ομάδας του Α.Ο. Μυκόνου ως πρωταθλητή ανδρών και της ομάδας της Α.Ε. Σαντορίνης ως πρωταθλήτριας γυναικών''.


Nutriops Χυμός Πράσινου Μήλου Χωρίς Ζάχαρη 1lt. Wefit\n€4,40 €4,09 €4,09\nID Προϊόντος: 35819\nΚωδικός προϊόντος: 8437007759433\nAπό τις 7.000 ποικιλίες μήλων που υπάρχουν στον κόσμο, καλό είναι να προτιμούμε εκείνα που ευδοκιμούν τη συγκεκριμένη εποχή που τα αγοράζουμε από την περιοχή που ζούμε. Συστήνεται, επίσης, να προτιμούμε μήλα χωρίς χτυπήματα και κοψίματα, ώστε να είμαστε βέβαιοι πως δεν έχουν εισχωρήσει φυτοφάρμακα στον καρπό. Διατροφική αξία Πλούσιο σε βιταμίνη C, βιοτίνη, κάλιο και φυτικές ίνες. Ένα μέτριο μήλο (160 γρ.) δίνει 80 θερμίδες. Σε τι ωφελεί Έχει ισχυρή αντιοξειδωτική δράση. Aποκαθιστά τη χαμένη ενέργεια και μειώνει την πνευματική και σωματική κούραση.\nEπιπλέον, τονώνει τον οργανισμό και τον αποτοξινώνει. Πιστεύεται ότι έχει ευεργετική επίδραση στην αρτηριακή πίεση, γι’ αυτό και συστήνεται ως ενδεδειγμένο τρόφιμο σε ειδικές δίαιτες για υπερτασικούς. Θεωρείται μία από τις καλύτερες διατροφικές επιλογές για την πρόληψη της νόσου Aλτσχάιμερ, γιατί προφυλάσσει από τις κυτταρικές βλάβες που εξασθενίζουν τη μνήμη με την πάροδο του χρόνου. H φλούδα των μήλων είναι πολύ πλούσια σε αντιοξειδωτικές ουσίες και φυτικές ίνες. Oι τελευταίες συμβάλλουν στην καταπολέμηση της δυσκοιλιότητας, στη μείωση της χοληστερίνης και στην καταπολέμηση της παχυσαρκίας.\nΔιατροφικά στοιχεία ανά 100γρ. Ενέργεια: 201kj/46kcal - Πρωτεϊνες: 0,3γρ. - Υδατάνθρακες: 11,2γρ. Εκ των οποίων σάκχαρα: 10,5gr - Λίπη: 0γρ. Εκ των οποίων κορεσμένα: 0gr - Αλάτι: 0,08γρ.


HOTEL PAPPAS (Κιάτο, Ελλάδα) - Κριτικές και σύγκριση τιμών - Tripadvisor\nΞενοδοχεία κοντά σε: Σινέ Παλλάς Κιάτο\nHotel Pappas, Κιάτο - Κριτικές\nΣικυώνος 31-33, Κιάτο 202 00 Ελλάδα\n57κριτικές0ερωτήσεις και απαντήσεις4συμβουλές για τα δωμάτια\nΕξαιρετικό για τα δεδομένα του κιατου μιας και στην περιοχή δεν υπάρχει αντίστοιχο ξενοδοχείο ,επίσης πολλή κοντά στην κεντρική αγορά του κιατου δίπλα στην θάλασσα με εύκολο παρκάρισμα .Ο ιδιοκτήτης πρόθυμος να σε βοηθήσει σε ότι χρειαστείς όπως και το υπόλοιπο προσωπικό\nΟ/Η androgiannis m έγραψε μια κριτική Αυγ 2020\nΠρωινό με χρέωση\nΌταν φτάσαμε μας ενημέρωσαν ότι πλέον δεν δίνετε πρωινό λόγω του ιού αλλά αν θέλουμε μπορούμε να μας δώσουν έναν καφέ και ένα τοστ με χρέωση τρία ευρώ το άτομο. Το προσωπικό καλό και ευγενικό το δωμάτιο πολύ μέτριο.\nΟ/Η Xrysa Siorou V έγραψε μια κριτική Αυγ 2020\nΒιέννη, Αυστρία9 συνεισφορές15 χρήσιμες ψήφοι\nΚεντρικο. Καθαρό, αξιοπρεπες, πολυ φιλικο προσωπικο. Αν ξαναβρεθω στο Κιατο, το ιδιο θα επιλεξω.Μικρο μπαλκονι αλλα απο τον 4 οροφο εχει πολυ ωραια θεα.Πρωινο δεν προσφερεται λογω κορονοιου. Μπορουν να κρατησουν και τις αποσκευες σου μεχρι να φυγεις.\nΟ/Η marianna s έγραψε μια κριτική Οκτ 2019\nΈνα ξενοδοχείο στο Κιάτο σε πολύ κεντρικό σημείο κατάλληλο κυρίως για επαγγελματικά ταξίδια.Καθαρο το δωμάτιο,καλό πρωινό.Στα μείον το ότι στο μπάνιο δεν υπάρχει κουρτίνα... Μεγάλο μπαλκόνι στον τέταρτο όροφο με θέα την θάλασσα.\nΟ/Η Στέλλα Ρ. έγραψε μια κριτική Σεπ 2019\nΕίχα γάμο στο Κιατό 7/9/2019 και έπρεπε να φροντίσω για τη διαμονή πολλών οικογενειών από μακρυά. Δεν υπήρξε ούτε ένας, από τον πιο περίεργο μέχρι τον πιο βολικό, να εκφράσει κάτι αρνητικό για τη διαμονή του στο συγκεκριμένο ξενοδοχείο. Άριστη εξυπηρέτηση, καθαριότητα και το πρωινό συναγωνίζεται ξενοδοχεία 4 και 5 αστέρων!! Συγχαρητήρια, με έβγαλαν ασπροπρόσωπη στους καλεσμένους μου!!\nΥπάρχουν περισσότερα μέρη για να επιλέξετε: Κιάτο\n60 $ - 66 $ (Βάσει των μέσων τιμών για ένα Στάνταρ δωμάτιο)\nΣτα κοντινά αξιοθέατα περιλαμβάνεται το εξής: Ιερά Μονή Κοιμήσεως Θεοτόκου Λέχοβας (0,4 χλμ.).\nΜεταξύ των εστιατορίων σε βολική τοποθεσία είναι τα εξής: Sorbetto by Voustasia, Το Μουράγιο και Πεινάκιο.\nΤο Hotel Pappas βρίσκεται κοντά στο κέντρο της πόλης;\nΝαι, είναι 0,4 χλμ. μακριά από το κέντρο (Κιάτο).


COVID-19: Κινητοποιήσεις για τους περιορισμούς στην Ευρώπη | Euronews\nCOVID-19: Κινητοποιήσεις για τους περιορισμούς στην Ευρώπη\nΑπό Foteini Doulgkeri • ανανεώθηκε πριν: 10/05/2020\nΠνευματικά Δικαιώματα THOMAS KIENZLE/AFP or licensors\nΆνοιξαν και πάλι τα σύνορα μεταξύ Γερμανίας και Γαλλίας κοντά στο Λέμπαχ της Αλσατίας σε μια συμβολική κίνηση από τις τοπικές αρχές την Ημέρα της Ευρώπης για να δείξουν ότι δεν αντέχουν άλλο. Τα σύνορα παρέμεναν κλειστά για οκτώ εβδομάδες λόγω της επιδημίας.\nΕκδηλώσεις αντίστασης στα μέτρα κατά της πανδημίας εκδηλώνονται σε πολλές ευρωπαϊκές χώρες. Χιλιάδες συγκεντρώθηκαν στην Στουτγκάρδη κατά των μέτρων, υποστηρίζοντας ότι περιορίζουν την ελευθερία τους. Η αστυνομία ήταν παρούσα αλλά δεν επενέβη για να διαλύσει την συγκέντρωση.\n«Πρέπει να τους δείξουμε ότι δεν είμαστε περιθωριακοί, οικολόγοι ή χίππηδες του AFD. Αυτοί οι άνθρωποι εδώ είναι από την καρδιά της κοινωνίας που όπως πάντα είναι υπεύθυνοι και χειραφετημένοι πολίτες», δήλωσε ένας από τους γερμανούς διαμαρτυρόμενους.\nΑρκετές εκατοντάδες συγκεντρώθηκαν στη Βέρνη και τη Ζυρίχη της Ελβετίας για να διαμαρτυρηθούν κατά της καραντίνας, αψηφώντας τις αυστηρές προειδοποιήσεις της αστυνομίας να μην παραβούν τους κανόνες κοινωνικής αποστασιοποίησης. Στη Βέρνη ήταν μάλιστα το δεύτερο Σάββατο κινητοποιήσεων.\nΣτην Πολωνία συνελήφθησαν 38 επιχειρηματίες σε διαδήλωση κατά των περιοριστικών μέτρων που επιβλήθηκαν εν μέσω πανδημίας. Εκτός από την άρση των μέτρων αίτημα των συγκεντρωμένων ήταν και η στήριξη των μικρών επιχειρήσεων.\nΟι συλλήψεις έγιναν γιατί οι διαδηλωτές δεν φορούσαν προστατευτικές μάσκες και δεν τηρούσαν αποστάσεις ασφαλείας.\nΕυρώπη: Στοίχημα για τις αρχές η αποφυγή συνωστισμού


41ο Ράλλυ Σπριντ Θερμαϊκού: 11 Μαρτίου\nΘέμα: 41ο Ράλλυ Σπριντ Θερμαϊκού: 11 Μαρτίου Παρ Μαρ 09, 2012 4:33 am\nΗ ημερομηνία διεξαγωγής του 41ου Ράλλυ Σπριντ Θερμαϊκού φθάνει, με τον καιρό σταδιακά να αλλάζει προς όφελος των αγωνιζομένων και του διοργανωτή.\nΌσο για τους θεατές, αυτοί είναι ανυπόμονοι, μετά από μήνες απόλυτης σιγής, να ακούσουν και πάλι τα αγωνιστικά να πυροβολούν στην ειδική διαδρομή του Χολομώντα, ανεβάζοντας την αδρεναλίνη στα ύψη. Γεγονός είναι πως όσοι ανηφορίσουν την Κυριακή 11 Μαρτίου στον Χολομώντα, θα απολαύσουν δράση σχεδόν αλά Ράλλυ Σουηδίας, καθώς το οδόστρωμα προβλέπεται να είναι στεγνό, το περιβάλλον όμως χιονισμένο.\nΠοιοτικές μπορούμε να χαρακτηρίσουμε τις μέχρι τώρα συμμετοχές στην προσωρινή λίστα του 41ου Ράλλυ Σπριντ Θερμαϊκού. Στην κορυφή φιγουράρουν τέσσερα Mitsubishi Evo, αυτά των Τοψή, Καλούδη, Τζαμπάζη και Κοσμόπουλο που υπόσχονται να ξυπνήσουν με τους βρυχηθμούς τους τα υπνωτισμένα από την κρίση μυαλά των θεατών. Κατά πόδας τους ακολουθούν οι Κωνσταντινίδης με Citroen ZX Kit Car, Παυλίδης με Citroen DS3 R3T και Μπεσλίδης με VW Golf III Kit Car. Την επανεμφάνιση του κάνει ο τοπικός Μαυροδής με το Subaru Impreza, ενώ Μάχη θα δώσουν και δυο Honda Civic Type R με οδηγούς από την μία τον παλαίμαχο Μπαξεβανάκη και από την άλλη τον προσφάτως πατέρα μιας κορασίδας Βαλαβάνη. Μια ακόμα μάχη την οποία περιμένουμε με μεγάλο ενδιαφέρον είναι αυτή των Σανιδά και Αργυρίου, αμφότεροι με Peugeot 106 S16, και του Αναγνωστάκη με Suzuki Swift Sport. Από εκεί και πέρα το παρών θα δώσουν οι Λάκης με Seat Ibiza GTI , Θεοφανίδης με Citroen Saxo VTS, Κούκας με Ford Escort RS 2000, ο πρωτοεμφανιζόμενος Βασίλας με Peugeot 206 και ο παλαίμαχος Αρναιώτης Κεχαγιάς. Τέλος ο Στέφανος Τοψής φαίνεται πως «γλυκάθηκε» μετά τις περσινές εμφανίσεις στο δεξί μπάκετ στο Evo του μπαμπά, με αποτέλεσμα φέτος να τον δούμε στην θέση του οδηγού.\nΟ τεχνικός έλεγχος του αγώνα μεταφέρθηκε στις νέες εγκαταστάσεις της Ford Βροχίδης–Χατζής στο Καλοχώρι Θεσσαλονίκης. Εκεί το Σάββατο 10 Μαρτίου, από τις 14:00 έως τις 17:00 οι Τεχνικοί Έφοροι θα περιμένουν τους συμμετέχοντες για τον Έλεγχο εξακρίβωσης.\nΌσο για τον αγώνα, εκκίνηση παίρνει την Κυριακή 11 Μαρτίου από την Αρναία Χαλκιδικής, με το πρώτο σκέλος να εκκινεί στις 11:00, ενώ το δεύτερο σκέλος στις 14:00.\nΗ δημοσίευση των αποτελεσμάτων καθώς και η απονομή των κυπέλλων θα γίνει μετά την λήξη του αγώνα, στην αίθουσα του 1ου ορόφου της ταβέρνας Τζίμης.\nΘέμα: Απ: 41ο Ράλλυ Σπριντ Θερμαϊκού: 11 Μαρτίου Δευ Μαρ 12, 2012 3:03 am\nΤελικα το ραλι αναβλήθηκε....\nΗ ακύρωση τεσσάρων συμμετοχών από τους αγωνιζόμενους για λόγους ανωτέρας βίας, σε συνδυασμό με τον πολύ μικρό αριθμό συμμετοχών, οδήγησε στην δυσάρεστη αυτή απόφαση.\nΟ αγώνας θα διεξαχθεί σε νέα ημερομηνία, που θα ανακοινωθεί μελλοντικά.


Πρόσκληση στους 13 Δημάρχους Αν. Αττικής από τον Αντιπεριφερειάρχη Θ. Αυγερινό για διενέργεια αιμοδοσίας - ΝΕΟΛΟΓΟΣ ΑΤΤΙΚΗΣ\nΠρόσκληση στους 13 Δημάρχους Αν. Αττικής από τον Αντιπεριφερειάρχη Θ. Αυγερινό για διενέργεια αιμοδοσίας\nΠρόσκληση προς τους 13 Δημάρχους της Ανατολικής Αττικής για την πραγματοποίηση εθελοντικής αιμοδοσίας σε κατάλληλους διαμορφωμένους χώρους, απηύθυνε ο Αντιπεριφερειάρχης Ανατολικής Αττικής, Θανάσης Αυγερινός.\nΗ πρόσκληση έγινε εξ αιτίας της μείωσης των αποθεμάτων αίματος που έχει προκαλέσει η πανδημία του κορωνοϊού προκειμένου να διασφαλιστεί η επάρκεια της χώρας σε αίμα.\nΟι δράσεις αιμοδοσίας, επισημαίνει ο κ. Θ. Αυγερινός, θα πρέπει να γίνονται σε κατάλληλους διαμορφωμένους χώρους, τηρώντας όλα τα απαραίτητα μέτρα ως προς την καταλληλότητα των εθελοντών αιμοδοτών καθώς και ως προς τα μέτρα υγιεινής.\nΠροηγούμενο άρθροΕΑΕΕ: Κάλυψη ασφαλιστηρίων Ζωής & Υγείας στην πανδημία\nΕπόμενο άρθροΟΑΕΔ: Παράταση της αυτόματης ανανέωσης των δελτίων ανεργίας που λήγουν έως τις 30/4\nΔρόμοι με «ιστορία» και φτιαγμένοι με αλαζονεία στην Άνω Μπαλάνα. Σοβαρές...


Κορωνοϊός: Αντιμετωπίζοντας τη νέα πραγματικότητα – energinews.gr\nΚακά τα ψέματα… ας μην κοροϊδευόμαστε, όταν σου πουν ότι ολοκληρώθηκε η άρση των περιοριστικών μέτρων, πόσο έτοιμη είσαι πράγματι να ανοίξεις την πόρτα σου και να βγεις έξω;\nΩστόσο, η δική σου ζωή όσο κι αν θυμίζει επεισόδιο ιατρικής σειράς μπήκε σε ένα ιδιόρρυθμο pause εδώ κι αρκετό καιρό και το διάστημα που μεσολάβησε ξέρεις ότι έχει αλλάξει πολλά, ακόμη κι αν δεν επηρεάστηκες άμεσα από τον ιό.\nΚι ενώ έχεις βαρεθεί, έχεις μπαφιάσει, έχεις απαυδήσει με το «μένουμε σπίτι»… Είτε αξιοποίησες δημιουργικά το χρόνο σου φτιάχνοντας ψωμί, παρακολουθώντας τη μία σειρά μετά την άλλη στο Netflix, διαβάζοντας τον Οδυσσέα ή το Ξανακερδίζοντας τον χαμένο χρόνο… Είτε δεν πρόλαβες να πάρεις ανάσα γιατί έπρεπε να δουλεύεις ασταμάτητα ή γιατί είχες επωμιστεί επιπλέον και τη δημιουργική απασχόληση ή το home schooling των παιδιών σου… Eίτε αναβίωσες τον έρωτά σου, είτε τα χάλασες με τη σχέση σου… Είτε τα βρήκες με τον εαυτό σου, βιώνοντας με επιτυχία μια εσωτερική αναζήτηση… Είτε είσαι στα πρόθυρα νευρικής κρίσης και δεν αντέχεις ούτε ένα λεπτό κλεισμένη ακόμα στο σπίτι… Έως τώρα η στέρηση της ελευθερίας σου ήταν η υπ’ αριθμόν 2 έγνοια σου – καθώς η υγεία παρέμενε το νούμερο 1. Τώρα όμως που η ανάκτηση της ελευθερίας σου πλησιάζει, το αίσθημα που μοιάζει να υπερτερεί δεν είναι η χαρά… αλλά η αγωνία και η ανασφάλεια.\nΑκόμη κι αν ανήκεις στον άμαχο πληθυσμό, βίωσες και βιώνεις έναν «πόλεμο». Ένας αόρατος εχθρός ανέτρεψε την καθημερινότητα της πλειονότητας των ανθρώπων του πλανήτη. Πολλές χιλιάδες άνθρωποι έχασαν τη ζωή τους. Είτε έχεις δικούς σου ανθρώπους σε αυτή τη θλιβερή λίστα είτε όχι, ο κόσμος ολόκληρος είναι σε πένθος και θλίψη. Μένοντας σπίτι, με την ασφάλεια και τη διατήρηση της υγείας των άλλων και της δικής σου, αυτή η θλίψη δεν έχει βρει τον χώρο και τον χρόνο να κατακάτσει ούτε εσύ ούτε κανείς άλλος έχει προλάβει να τη διαχειριστεί. Ωστόσο υπάρχει. Κάνει την ατμόσφαιρα βαριά, την αναπνέεις παρά τα αρώματα της άνοιξης, και την ανασαίνεις παρά τη μάσκα.\nΒγαίνοντας, ωστόσο, από το σπίτι θα έρθεις αντιμέτωπη με τη νέα πραγματικότητα και τη νέα τάξη πραγμάτων. Με ή χωρίς κορωνοϊό, τώρα ξέρεις πόσο ευάλωτη είσαι και πως τίποτα δεν είναι δεδομένο και σίγουρο. Με ή χωρίς μικρόβια, τώρα ξέρεις ότι μια απειλή μπορεί να έρθει ξαφνικά και από το πουθενά και να ανατρέψει όλες τις σταθερές και τις βεβαιότητές σου. Τώρα ξέρεις πως τίποτα δεν μπορεί να μείνει ίδιο εκτός ίσως από το σπίτι σου…\nPrevious post:Γίνε κοινωνική εν μέσω καραντίνας\nNext post:Βαρέθηκες στην καραντίνα;Κάνε το μπαλκόνι σου κήπο της Εδέμ


Οδήγηση κλασικών οχημάτων – μια μοναδική εμπειρία για τον οδηγό.\nΗ συναρπαστική εμπειρία των κλασικών οχημάτων ξεκινάει για εσάς πολύ πριν καθίσετε στη θέση του οδηγού. Η πρώτη σπίθα θα ανάψει όταν αντικρίσετε δεκάδες Mercedes-Benz SL να αστράφτουν παραταγμένες στον ήλιο.\nΌποιος μοιράζεται αυτό το πάθος, μπορεί να το επιβεβαιώσει: η οδήγηση κλασικών οχημάτων δεν είναι απλώς ένα χόμπι, είναι στάση ζωής. Για να μπορέσουμε να συμπυκνώσουμε αυτήν την αίσθηση σε αξέχαστες αναμνήσεις, αναχωρούμε πολλές φορές το χρόνο για ένα μοναδικό ταξίδι: Classic Car Travel. Με την W 113, γνωστή στους λάτρεις και ως "παγόδα", και την R 107, το πρώτο μοντέλο με οκτακύλινδρο κινητήρα κάτω από το καπό, οδηγείτε στους ωραιότερους δρόμους, περνώντας από τις πιο εντυπωσιακές πόλεις της Προβηγκίας, της Τοσκάνης ή ακολουθώντας τα ίχνη της Mercedes-Benz στη Βάδη-Βυρτεμβέργη.\nΛαμπερά στοιχεία χρωμίου, μαζί με το βαθύ μπλε της θάλασσας, τους παραλιακούς δρόμους με στροφές και ξέφρενη οδηγική απόλαυση: γνωρίστε την Προβηγκία από την ωραιότερη πλευρά της. Περιπλανηθείτε με την SL στα ρομαντικά φαράγγια και τα ονειρικά χωριά και γνωρίστε τα πιο σοφιστικέ στέκια του τζετ σετ.\n1.995,00 ευρώ ανά άτομο\nΖήστε τέσσερις ξέγνοιαστες ημέρες στο τιμόνι της ιστορικής W 113 ή R 107. Περιλαμβάνει ασφάλιση κατά παντός κινδύνου, τα καύσιμα και το service του αυτοκινήτου. Συμπεριλαμβάνονται επίσης στην τιμή:\n. 3 διανυκτερεύσεις με πρωινό στο ξενοδοχείο "Le Mas De Pierre" στην Σαιν-Πολ-ντε-Βανς\n. Μεταφορά από/προς το αεροδρόμιο της Νίκαιας\n. Είσοδοι/ξεναγήσεις στα Γερμανικά\n. Όλες οι λεπτομέρειες στην ενότητα Classic Car Travel\nΟι διαδρομές δεν περιλαμβάνονται στην τιμή.\nΤαξίδι στην Προβηγκία\nΑπολαύστε την οδήγηση σε έρημους, επαρχιακούς δρόμους περιτριγυρισμένους από κυπαρίσσια, γνήσια ιταλική κουζίνα και πολιτιστικά highlights στη Σιένα και την Πιέντσα. Εξερευνήστε τα μεσαιωνικά χωριά και προσελκύστε βλέμματα θαυμασμού, καθώς θα κατεβαίνετε από τη Mercedes-Benz SL για έναν χαλαρό περίπατο.\n. 3 διανυκτερεύσεις με πρωινό στο ξενοδοχείο "Borgo Scopeto" στη Σιένα\n. Μεταφορά από/προς το αεροδρόμιο της Φλωρεντίας\nΑνακαλύψτε τα ορόσημα της συναρπαστικής ιστορίας εξέλιξης της μάρκας Mercedes-Benz από το τιμόνι της κλασικής Mercedes-Benz SL. Περιπλανηθείτε στα ιστορικά για την αυτοκίνηση μονοπάτια της Βάδης-Βιρτεμβέργης και αφεθείτε στη γοητεία μιας πλούσιας από πολλές απόψεις περιοχής.\n1.250,00 ευρώ ανά άτομο\nΖήστε τρεις ξέγνοιαστες ημέρες στο τιμόνι της ιστορικής W 113 ή R 107. Περιλαμβάνει ασφάλιση κατά παντός κινδύνου, τα καύσιμα και το service του αυτοκινήτου. Συμπεριλαμβάνονται επίσης στην τιμή:\n. 2 ημέρες συμπερ. δύο διανυκτερεύσεων με πρωινό στο "Heitlinger Hof" στο Tiefenbach\nΠεριοδεία Carl Benz\nΤέλειος συνδυασμός: Γεύση από Προβηγκία και η ιστορική W 113.\nΣτο στοιχείο της: Η κλασική "παγόδα" στους φιδωτούς επαρχιακούς δρόμους της Προβηγκίας.\nΤο τέλειο ζευγάρι: Η θρυλική κατασκευαστική σειρά R 107 και το τοσκανικό τοπίο.\nΚλασικό σκηνικό για κλασικά οχήματα Roadster: Η R 107 και η W 113 στους αμπελώνες.\nΜουσείο Mercedes-Benz και άλλα πολλά: Οι κλασικές W 113 και R 107 στην Carl Benz Tour.


Ασημάκη: «Ο ερασιτεχνικός αθλητισμός χρειάζεται στήριξη» – RedNews – Τα ερυθρόλευκα νέα\nΑσημάκη: «Ο ερασιτεχνικός αθλητισμός χρειάζεται στήριξη»\nΗ πρώην πλέον αθλήτρια πόλο του Ολυμπιακού, της Βουλιαγμένης, της Αλκορκόν και πρώην αρχηγός της Εθνικής Ελλάδος, Αλεξάνδρα Ασημάκη μίλησε στην εκπομπή «Cover Page» του OVER FM 104,9 και τους Αλέξανδρο Σόμογλου και Λένα Καραλή για το ελληνικό πόλο, τον νέο της ρόλο ως προπονήτρια αλλά και για το νέο μέλος της οικογένειάς της που το περιμένει με ανυπομονησία.\nΓια το ελληνικό πόλο και για τον ερασιτεχνικό αθλητισμό γενικότερα στην εποχή της πανδημίας, η Ασημάκη είπε: «Στην εποχή της πανδημίας ο αθλητισμός και ειδικά ο ερασιτεχνικός αθλητισμός χρειάζεται στήριξη. Γενικά ο ερασιτεχνικός αθλητισμός και τα λιγότερο προβεβλημένα αθλήματα χρειάζονται υποδομές και τη βοήθεια της Πολιτείας γιατί δεν γίνεται πάντα να βασιζόμαστε στην ελληνική ψυχή. Με προβληματίζει η αγωνία αθλητών και προπονητών στο πόλο και στον αθλητισμό γενικότερα για τις παρούσες συνθήκες που επικρατούν».\nΌσον αφορά τη βράβευσή της ως κορυφαία φουνταριστή της 20ετίας από την ιστοσελίδα «total-water polo» και γενικότερα τις επιτυχίες των Ελλήνων αθλητών η Ασημάκη δήλωσε: «Είναι πολύ σημαντικό για μια χώρα όπως η Ελλάδα το ότι παράγει αθλητές τέτοιου επιπέδου. Αυτό δείχνει πολλά για την ελληνική ψυχή και την ελληνική ποιότητα. Βέβαια, για να συνεχίσουν οι Έλληνες αθλητές να έχουν επιτυχίες χρειάζεται στήριξη από τους αρμόδιους φορείς».\nΌσον αφορά την απόφασή της να εγκαταλείψει την ενεργό δράση και το νέο της ρόλο ως προπονήτρια, η παγκόσμια πρωταθλήτρια του 2011 είπε: «Είμαι γεμάτη από αναμνήσεις, καλές και κακές. Δεν έχω παράπονο. Το πόλο μου έχει δώσει πολλά. Τώρα είμαι προπονήτρια στις μικρές ηλικίες και αυτό είναι κάτι που μου αρέσει γιατί ασχολούμαι με παιδιά. Είναι κάτι που με… γεμίζει ως άνθρωπο».\nΓια το αν έχει δυσκολίες ο ρόλος του προπονητή στις μικρές ηλικίες, η αθλήτρια-θρύλος του ελληνικού πόλο τόνισε: «Είναι δύσκολο να είσαι προπονητής σε αυτές τις μικρές ηλικίες γιατί πρέπει στην ουσία να είσαι …παιδαγωγός για τους μικρούς αθλητές. Μια λάθος κουβέντα μπορεί να πληγώσει αφάνταστα ένα παιδί σε τέτοιες ηλικίες. Ο ρόλος του προπονητή είναι να είναι και παιδαγωγός γιατί πρέπει να διδάξει στα παιδιά να αγαπούν το άθλημα με το οποίο ασχολούνται».\nΣε ό,τι αφορά την προσμονή που υπάρχει στους αθλητές του πόλο πριν από έναν σημαντικό αγώνα, η Ασημάκη δήλωσε: «Πάντα υπάρχει στρες πριν από μεγάλους αγώνες. Στις μεγάλες ομάδες οι απαιτήσεις του κόσμου είναι πολλές κι έτσι υπάρχει πίεση. Εμένα μου άρεσε η πίεση διότι αυτά τα παιχνίδια απαιτούν πάθος, ένταση και η αδρεναλίνη ανεβαίνει στα ύψη. Όταν είδα ένα σημαντικό ματς του Ολυμπιακού από την τηλεόραση, ένιωσα ότι ήμουν κι εγώ μαζί με τις παίκτριες».\nΣχετικά με το αν ο ρόλος της προπονήτριας θα τη βοηθήσει στο ρόλο της μητέρας (σ.σ. περιμένει παιδί) η Ασημάκη είπε: «Θα με βοηθήσει πολύ γιατί τις αθλήτριές μου τις βλέπω σαν παιδιά μου. Η κόρη μου που έρχεται θα είναι… μέλος της ομάδας. Οι γονείς όπως και οι προπονητές πρέπει να έχουν υποστηρικτικό ρόλο προς τα παιδιά».\nΌσον αφορά την εγκυμοσύνη της στην περίοδο της πανδημίας του κορωνοϊού, η πρώην αθλήτρια τόνισε: «Είναι περίεργη η κατάσταση. Όλη την περίοδο της εγκυμοσύνης, με εξαίρεση ίσως την καλοκαιρινή περίοδο, την πέρασα στο σπίτι. Ακόμα και οι εξετάσεις στον γιατρό έγιναν διαφορετικά. Έχω πολλούς προβληματισμούς αναφορικά με τον κόσμο στον οποίο θα φέρω το παιδί μου. Ελπίζω το 2021 να είναι καλύτερη χρονιά και να επανέλθουμε σιγά-σιγά στην κανονικότητα».\nΤηλεδιάσκεψη για την επανέναρξη των πρωταθλημάτων\nΤην Τρίτη (12/1) η τηλεδιάσκεψη για την επανεκκίνηση των πρωταθλημάτων πόλο